הוועדה המיוחדת לעניין נגיף הקורונה החדש ולבחינת היערכות המדינה למגפות ולרעידות אדמה, כנסת 23, פרוטוקול מספר 34, 2020-07-21 09:45

יפעת שאשא ביטון: בוקר טוב לכולם.

יפעת שאשא ביטון: אני פותחת, ברשותכם, את דיון הוועדה בנושא צו לתיקון ולקיום תוקפן של שעת חירום (נגיף הקורונה החדש – הגבלת פעילות) (שינוי התוספת לחוק) (מספר 3), התש"ף-2020.

יפעת שאשא ביטון: אני רוצה, ברשותכם, לספר לכם קצת על המשא ומתן שהתנהל אתמול עד השעות הקטנות של הלילה בנושא המסעדות.

יפעת שאשא ביטון: את חלקכם עוד הצלחתי לעדכן במהלך הערב, אבל אחר כך כבר היה מאוחר מדי מכדי לעדכן אתכם.

יפעת שאשא ביטון: אני אומרת בכאב גדול שלא הצלחנו להגיע למתווה מוסכם לגבי פתיחת המסעדות.

יפעת שאשא ביטון: אתמול בדיון, להזכירכם, אנחנו הבנו שהם מוכנים לפתוח את המסעדות בחוץ על פי התו הסגול.

יפעת שאשא ביטון: זה נאמר כמה וכמה פעמים כאן במסגרת דיון הוועדה ואנחנו ביקשנו שיאפשרו פתיחה גם בפנים המסעדה.

יפעת שאשא ביטון: הצענו מתווה של 35%, אמרנו שנוכל להתפשר גם על 25%, הסברנו את העניין של מזג האוויר והתקופה שאנחנו נמצאים בה, ובכל זאת באיזה שהוא שלב, מאוד מאוד מאוחר בלילה, הסכמתי לוותר על הנושא של פנים המסעדה ולדחות אותו בשבוע ובלבד שנקבל החלטה מושכלת לגבי הישיבה בחוץ.

יפעת שאשא ביטון: משרד הבריאות סירב בכל תוקף למתווה שאומר שהישיבה בחוץ תהיה על פי התו הסגול שלו.

יפעת שאשא ביטון: הם קבעו מספר, בהתחלה זה היה 30 אנשים, אחר כך הם עלו ל-50 אנשים, ואני, כפי שאנחנו כל הזמן אומרים בוועדה, ביקשתי שיהיה שכל בהנחיה, שיהיה היגיון.

יפעת שאשא ביטון: נתתי דוגמה מאוד מאוד פשוטה, אם אנחנו נהיה במציאות של שלוש מסעדות סמוכות אחת לשנייה, ויש הרבה מאוד מקומות שיש בהם מסעדות צמודות אחת לשנייה, בכל אחת מהן יהיה אפשר להכניס, או לצורך העניין להושיב בחוץ, עד 50 אנשים על פי התו הסגול.

יפעת שאשא ביטון: ניקח את אותן שלוש מסעדות, נהפוך אותן למסעדה אחת עם בעלים אחד, יהיה מותר באותו שטח להושיב עד 50 אנשים לפי התו הסגול.

יפעת שאשא ביטון: אני לא יודעת להסביר את זה לציבור.

יפעת שאשא ביטון: אני לא יודעת להסביר את זה לעשרות אלפי המסעדנים שמחר בבוקר צריכים להתפרנס מזה, לא יכולה להסביר את זה.

יפעת שאשא ביטון: כל מה שביקשתי מהממשלה זה בואו ניתן הנחיות שהציבור מסוגל להבין אותן.

יפעת שאשא ביטון: אני לא אשקר לכם, אמנם הלכתי לישון בשש בבוקר, בשבע וחצי כבר קמתי עם הרבה מאוד תקווה שאני אמצא בטלפון איזה שהיא הסכמה שאוקיי, נלך לתו הסגול בחוץ, נדבר על הבפנים בהמשך.

יפעת שאשא ביטון: לצערי הרב אני כאן בלי שום הודעה כזו, למרות האופטימיות שלי, ואני אומרת בכאב, אנחנו כנראה נצטרך לדחות את המסעדות, זאת אומרת לא לאשר את המסעדות בצו כדי שהן תוכלנה להישאר פתוחות בהתאם להנחיות שהיו להם עד אתמול ושלשום עם קריאה באמת לכולם שם: תשמרו על ההנחיות, תבטיחו את הבריאות ואת הבטיחות של הסועדים שלכם ושלכם.

יפעת שאשא ביטון: אני מקווה שבמהלך השבוע הקרוב הממשלה תביא מתווה שיהיה אפשר להסדיר גם את הישיבה בחוץ, גם את הישיבה בפנים, על פי איזה שהוא עיקרון מסדר ברור לכולם ובכך תיפתר גם הסאגה הזו.

יפעת שאשא ביטון: חבר הכנסת מיקי לוי, אתה ביקשת לדבר, אחר כך חבר הכנסת רזבוזוב וחברת הכנסת מרב מיכאלי.

מיקי לוי: אני רוצה להבין, אנחנו לא מביאים את המסעדות להצבעה?

יפעת שאשא ביטון: רגע.

יפעת שאשא ביטון: אנחנו לא פותחים את כל הדיון, אנחנו נאפשר אולי לשניים מהנוכחים כאן ואנחנו ניגש להצבעה כי אין טעם לגרור את זה מעבר לזה.

יואל רזבוזוב: מחריגים את המסעדות, מיקי.

יפעת שאשא ביטון: בבקשה, חבר הכנסת מיקי לוי.

מיקי לוי: אנחנו מחריגים ומה?

נירה לאמעי רכלבסקי: מעמידים להצבעה, כרגע לפי מה שאני מבינה, רק את סעיף המסעדות.

נירה לאמעי רכלבסקי: זה אומר שיתר חלקי הצו שמפורטים לכם על השולחן נשארים כרגע ללא החלטה, לא הועמדו להצבעה עדיין.

יפעת שאשא ביטון: אנחנו מחריגים את המסעדות.

יפעת שאשא ביטון: אנחנו התכנסנו פה בעניין המסעדות.

יפעת שאשא ביטון: אנחנו הבטחנו, ואנחנו גם נקיים, שאנחנו ננהל דיונים ענייניים, מקצועיים, אנחנו נבחן כל דבר ודבר, אנחנו נעמיד בכל אחד מהענפים את התועלת הבריאותית אל מול הנזק הכלכלי העצום.

יפעת שאשא ביטון: והכי חשוב, אנחנו לא נפסיק לדרוש שבכל אחת מההנחיות שתצא מהממשלה יהיה היגיון, יהיה רעיון מסדר, כדי שאנחנו נוכל לרתום את הציבור.

יפעת שאשא ביטון: תקשיבו, הציבור הוא השותף הכי גדול שלנו למלחמה בנגיף.

יפעת שאשא ביטון: אנחנו לא מתכחשים לזה שיש נגיף, להיפך, אנחנו במשבר בריאותי חמור ובלי הציבור אין שום סיכוי שאנחנו נצליח לנצח אותו.

יפעת שאשא ביטון: בשביל שהציבור יהיה איתנו אנחנו חייבים להיות ברורים איתו.

יפעת שאשא ביטון: חבר הכנסת יואל רזבוזוב, בבקשה.

מיקי לוי: רגע, לא דיברתי.

יפעת שאשא ביטון: אתה אמרת - - -

מיקי לוי: רק רציתי להבהיר, אנחנו מביאים להצבעה 35% בפנים ו - - -

יפעת שאשא ביטון: אי אפשר.

יפעת שאשא ביטון: לצערי אנחנו לא יכולים לשנות את המתווה.

יפעת שאשא ביטון: אנחנו יכולים או לאשר או לדחות.

יפעת שאשא ביטון: אז אנחנו נדחה, הם יישארו פתוחים במתכונת של הצו הקודם שאנחנו אישרנו, שיש בו שכל, של חללים סגורים מול חללים פתוחים.

מיקי לוי: ברור לחלוטין.

מיקי לוי: עכשיו הבהרת לי.

מיקי לוי: בסדר, אנחנו הצבענו על הבריכות, אבל יש שם איזה אבסורד, בריכת הפעוטות סגורה, למה?

מיקי לוי: ככה, אבל האימהות - - -

יפעת שאשא ביטון: למה?

יפעת שאשא ביטון: כל הבריכות פתוחות.

מיקי לוי: לא, יש שם הגבלה בצו.

יואל רזבוזוב: היה להם בצו הקודם פעוטות בחוץ.

מיקי לוי: שנסתר מעינינו ואנחנו צריכים לתקן את זה.

מיקי לוי: אין היגיון, כל האימהות לוקחות את הילדים, את הפעוטות, ויושבות בחוץ, נהיה יותר צפיפות.

מיקי לוי: תגידו בפעוטות חמישה פעוטות, עשרה, לא יודע מה, תגידו, לפי שטח.

מיקי לוי: אני לא בא בטענות אלייך, אנחנו פותרים את הבעיה, אני מדבר על משרד החינוך ומשרד המשפטים ששמו לנו שם איזה חדר אפל, רק אתמול נחשפתי לעניין הזה.

מיקי לוי: למה?

אמיליה אניס: זאת הייתה הכוונה, שלא תהיינה בריכות שכשוך, כי זה מקום להתקהלות, להבדיל משחייה.

אמיליה אניס: אני אתן לך דוגמה.

אמיליה אניס: באיטליה פתחו את בריכות השחייה, אבל כל אחד ששוחה, מעבר לזה שהוא מזמין תור מראש יש לו מסלול שלם, כל המסלול הזה הוא שלו, כדי שלא תהיה התקהלות.

אמיליה אניס: אי אפשר לעשות דברים כאלה כשמדובר בפעוטות, בבריכות שכשוך, זה ייצור התקהלות שאנחנו בכל מקרה רוצים למנוע אותה.

אמיליה אניס: אז יש לזה היגיון מקצועי, זה לא סתם.

יפעת שאשא ביטון: תודה רבה, ד"ר אמיליה.

יפעת שאשא ביטון: אני רק אומר, חבר הכנסת מיקי לוי, הדיון בזה הוא חשוב, אבל הוא לא רלוונטי לעניין הצו.

מיקי לוי: אני רק שמתי לך פרוז'קטור, זה הכול.

יפעת שאשא ביטון: אני רק אומר לך למה, זה לא מופיע בצו.

נירה לאמעי רכלבסקי: זה לא היה חלק מהצו, זה לא יורד עם נוסח הצו, זה נוסח שכבר מעוגן בחוק מהצו הקודם.

מיקי לוי: אני מעלה תהיות.

מיקי לוי: גברתי, אני לא הבנתי לגבי האטרקציות ונקודות התיירות, כמו רכבת, קיאקים וכל הסיפור, אילת, מתי אנחנו נדון בזה?

יפעת שאשא ביטון: אנחנו אמרנו אתמול שאנחנו נדון מחר, אנחנו עוד נשב אחר כך ונתגבש לגבי המשך הצו.

יפעת שאשא ביטון: כרגע אנחנו כאן אך ורק בגלל נושא המסעדות, כפי שאמרנו גם אתמול אחר הצהריים.

מיקי לוי: אני לא רוצה להמשיך - - - אני רוצה להצביע.

יפעת שאשא ביטון: אוקיי.

יפעת שאשא ביטון: חבר הכנסת רזבוזוב, בבקשה.

יואל רזבוזוב: תודה, גברתי היושבת ראש.

יואל רזבוזוב: באמת דיון מאוד מאוד חשוב, אני חושב שהציבור נושא עיניים אל הוועדה הזאת, שהוועדה הזאת היא בהחלט הגוף האחרון, המעוז האחרון של הדמוקרטיה הישראלית, הגוף האחרון שמפקח על התנהלותה הביזיונית של הממשלה.

יואל רזבוזוב: אנחנו מתנהלים באחריות מלאה, אנחנו מקבלים את הנתונים, אנחנו שומעים את הציבור ואנחנו מקבלים החלטות כפי שמצפים מאיתנו בציבור.

יואל רזבוזוב: המטרה שלנו היא לשמור על הציבור, גם ברמה הבריאותית וגם ברמה הכלכלית וכך אנחנו פועלים.

יואל רזבוזוב: אנחנו פועלים נגד שעון החול, כי כמו שאנחנו רואים ראש הממשלה אוהב אנשים כנועים, יס-מנים שאומרים לו רק כן - - -

יפעת שאשא ביטון: לא, אל תיכנסו למקומות הפוליטיים, חברים.

יואל רזבוזוב: אני לא רוצה להיכנס למקום הזה.

יואל רזבוזוב: אז הוא רוצה לחסל את הוועדה הזאת.

יואל רזבוזוב: אנחנו פועלים נגד השעון ואנחנו צריכים היום לחשוב גם על חדרי כושר, גם על הסטודיו, גם על האטרקציות.

יואל רזבוזוב: אז אנחנו עכשיו מחריגים את המסעדות ואני מברך על הצעד הזה, מסעדנים, כל האנשים שעובדים בתחום יושבים ומחכים לבשורה הזאת.

מיקי לוי: נצביע.

יואל רזבוזוב: עוצרים אותי, עדיף שנצביע ופחות נדבר, תודה.

יפעת שאשא ביטון: תודה רבה, חבר הכנסת רזבוזוב.

נירה לאמעי רכלבסקי: צריך להבהיר שבנושא שקשור למסעדות יש כמה עניינים.

נירה לאמעי רכלבסקי: אחד מהם זה כמובן איסור ההפעלה הגורף על מסעדות שלא בשירות משלוחים או איסוף עצמי, אותו איסור על בתי אוכל במקומות עבודה, זה כרגע מה שהצו אוסר.

נירה לאמעי רכלבסקי: אבל יש גם את ההחרגה לגבי בתי מלון, וזאת השאלה, אם אנחנו רוצים גם נגד זה להצביע.

נירה לאמעי רכלבסקי: כרגע בתי המלון מוחרגים בצו כך שהם יכולים בשבת להכניס 35%.

נירה לאמעי רכלבסקי: אז את זה אנחנו לא רוצים לפסול, אני מבינה.

מיקי לוי: נכון.

יפעת שאשא ביטון: לא, אנחנו משאירים את זה.

יפעת שאשא ביטון: להיפך.

נירה לאמעי רכלבסקי: אוקיי, אז חשוב להגיד כי זה חלק מהנושא הזה.

יפעת שאשא ביטון: אז אנחנו נעשה את ההבהרה לפני ההצבעה.

יפעת שאשא ביטון: חברת הכנסת מרב מיכאלי, בבקשה.

מרב מיכאלי: תודה רבה, גברתי.

מרב מיכאלי: קודם כל אני שוב רוצה לחזק אותך ואני רוצה להגיד שתענוג להיות חלק מהוועדה הזאת שעובדת כמו שוועדה בכנסת צריכה לעבוד ובאמת גם האווירה כאן היא אווירה של עבודה עניינית ועבודה מקצועית וזה מביא תוצאות.

מרב מיכאלי: ברור לי שהציבור, שאת אומרת בצדק שהחובה שלנו היא לרתום את הציבור לעשות את הדברים הנכונים, ברור, אנחנו רואות ורואים את התגובות של הציבור לעבודה של הוועדה שבאמת זה פתאום דיאלוג לגמרי אחר בין מוסד ממלכתי לבין הציבור.

מרב מיכאלי: אני רוצה להגיד שהמסעדניות והמסעדנים הם אחד המגזרים העסקיים שסובל בשוטף הכי הרבה.

מרב מיכאלי: אנחנו באופן קבוע פוגשות ופוגשים אותם כאן בכנסת, מנסים לפתור את המצוקות שלהם גם כשאין קורונה, ולכן על אחת כמה וכמה עכשיו ההתנהלות השרירותית והמתעללת הזאת כלפיהם הייתה ממש ממש לא במקום, ואני מאוד מאוד שמחה שאנחנו עומדים להחריג אותם עכשיו.

מרב מיכאלי: א', אני מצטרפת לקריאה שלך שמאוד מאוד חשוב שכל המסעדות תשמורנה ממש ממש בקפידה על הכללים, ו-ב', שגם אם נצטרך לשנות את זה בהמשך, שזה יהיה באופן שבאמת רואה את התועלת הטובה לכולם ושזה לא רק כלכלי, כמו שאנחנו חוזרות וחוזרים ואומרים פה, הקורונה היא גורם אחד, יש בריאות שלא קשורה לקורונה, שמירה על השגרה, שמירה על יכולת תפקוד חברתית, שוטפת, רגילה, חשובה לא פחות.

מרב מיכאלי: אז הבה נתחילה.

יפעת שאשא ביטון: תודה רבה.

יפעת שאשא ביטון: חבר הכנסת ג'אבר רצה מילה, אחר כך חברת הכנסת הילה וזאן.

ג'אבר עסאקלה: בוקר טוב.

ג'אבר עסאקלה: אני מצטרף לברכות לחיזוק הידיים שלך ושל כל חברי הוועדה.

ג'אבר עסאקלה: אני חושב שאנחנו עשינו עבודה כמצופה מוועדה פרלמנטרית, זה התפקיד שלנו וזה מה שאנחנו צריכים לעשות.

ג'אבר עסאקלה: אני חושב שמתרקמת עכשיו תוכנית, עכשיו יובא חוק המסגרת ולמעשה זה למשוך את השטיח מתחת לרגליים של הוועדה.

ג'אבר עסאקלה: אני רוצה להציע, אם אנחנו הולכים על משהו ספציפי, אנחנו לא נספיק לטפל בכל הסוגיות, אני מציע להצביע על כל הצו, לא לאשר את כל הצו ולא להסתפק במסעדות כרגע כי מחכים לנו חדרי הכושר, ספרים וכל הסוגיות עדיין פתוחות.

ג'אבר עסאקלה: בסופי שבוע, סגירה בהרבה מקומות.

ג'אבר עסאקלה: אנחנו בחברה הערבית לפחות לקראת חג הקורבן אנחנו צריכים לאפשר לאנשים להצטייד לקראת החג, בגדים וכו' וכו'.

ג'אבר עסאקלה: אני מציע פשוט לא לאשר את הצו כולו.

יפעת שאשא ביטון: אוקיי, תודה רבה.

יפעת שאשא ביטון: אנחנו רוצים גם להתקדם להצבעה.

יפעת שאשא ביטון: חברת הכנסת הילה וזאן ואחר כך חברת הכנסת אימאן ח'טיב.

מיקי לוי: יפעת, את יכולה לדחות את זה?

יוליה מלינובסקי: משפט אחד, בבקשה.

הילה שי וזאן: אני מאתמול וגם הבוקר מקבלת הרבה מאוד טלפונים ממסעדנים שאומרים כך ואומרים אחרת, חלקם אומרים: תנו לנו להישאר פתוחים.

הילה שי וזאן: חלקם אומרים: אתם משגעים אותנו עם חוסר הוודאות, שהיום הממשלה סגרה אותנו בחמש בבוקר, תפתחו אותנו בעשר, אבל אנחנו כבר יודעים מה יבוא, ומה שיבוא זה סגירה עם צו חדש, או היום בערב, או מחר.

הילה שי וזאן: אתם לא מאפשרים לנו ודאות וכשאתם לא מאפשרים לנו ודאות אתם משגעים אותנו לגמרי.

הילה שי וזאן: שם נולד חוסר האמון האמיתי.

הילה שי וזאן: בשבוע שעבר עשינו באמת דבר גדול, ישבנו, החלטנו להשאיר ועזרנו לחדרי הכושר והשארנו אותם פתוחים, ומה שקרה בצו הממשלה החדש זה שסגרו אותם שוב ועכשיו הכעס גדול הרבה יותר, האכזבה גדולה הרבה יותר וזה מה שיקרה גם הפעם.

הילה שי וזאן: שיהיה באופן ברור, אני חושבת שכן צריך כמובן, ואמרתי את זה פה בכל הדיונים, למצוא מתווה שיאפשר פתיחה של המסעדות, אבל אני מבינה היום, ואני חושבת שגם חבריי פה, שעשינו דרך מאוד ארוכה בשעות הארוכות בוועדה, מבינים שאם אנחנו לא נעשה את זה בשיתוף עם הממשלה ובשיתוף עם משרד הבריאות ושר הבריאות, אם אנחנו לא נעשה את זה בשיתוף עם הנציגים זה לא יעבור, אנחנו נמשיך ונשגע אותם.

הילה שי וזאן: אגב, ראינו אתמול גם בוועדה, גם נציגי חדרי הכושר שכבר אמרו דברים אחרים, וגם היום, ומי שרוצה אני יכולה לתת לו את השמות של המסעדנים, מהבכירים בישראל, שאומרים: אל תשגעו אותנו.

הילה שי וזאן: כשאתם עכשיו פותחים אותנו ואחרי זה יסגרו אותם, אתם פוגעים במתווה הפיצויים שלנו.

הילה שי וזאן: אתם יודעים שבסופו של דבר מול האוצר יש את הענפים שהם סגורים לגמרי, כמו תיירות ואחרים, ויש את הענפים שהיו חצי חצי ואין ספק שעמדת הפתיחה שלהם מול האוצר במתווה הפיצויים הוא אחר לגמרי.

הילה שי וזאן: לכן אני מבקשת, אני יודעת, יפעת, שעשית באמת מאמץ גדול מול משרד הבריאות ומול שר הבריאות אתמול לאורך כל הלילה לנסות למצוא דרך, את יודעת כמוני שזה לא יעבוד אחרת, את יודעת שהיום בערב או מחר יבוא צו חדש שיסגור אותם שוב.

הילה שי וזאן: את יודעת שהמסעדנים האלה שאנחנו, הוועדה הזאת, תפתח עוד שעה או עכשיו מיידית, יילכו ויקנו סחורה שתלך להם לפח כי הצו יסגור אותם שוב.

הילה שי וזאן: אנחנו כולנו יודעים ומבינים - - -

יוליה מלינובסקי: את אומרת שהממשלה עושה דווקא?

יפעת שאשא ביטון: סליחה, חברת הכנסת מלינובסקי, בואי נאפשר לה לדבר עד הסוף.

הילה שי וזאן: אנחנו כולנו יודעים ומבינים שבקונסטלציה שנוצרה, אם אנחנו באמת רוצים לעזור להם, לעזור למסעדנים, אנחנו חייבים לעשות את זה בשיתוף פעולה עם משרד הבריאות ועם שר הבריאות, אנחנו לא יכולים לעשות את זה לבד.

הילה שי וזאן: אנחנו משגעים אותם, אנחנו גורמים להם חוסר ודאות ובעיקר אנחנו פוגעים להם אחר כך במתווה הפיצויים.

הילה שי וזאן: לכן אני אומרת שוב, אני חושבת שמה שאנחנו צריכים לעשות פה כוועדה זה כן לנסות להגיע להסכמה עם משרד הבריאות ועם שר הבריאות לאיך עושים את זה ולא רק להתעקש להיות הדון קישוטים כמו שעשינו בשבוע שעבר בשמחה גדולה ובהרגשה של שליחות ואכזבנו אותם עוד פעם השבוע.

יואל רזבוזוב: שמונה שעות של דיונים.

הילה שי וזאן: כי אנחנו לא מחליטים - - -

יואל רזבוזוב: שמונה שעות דיברנו.

הילה שי וזאן: נכון, אני מבינה מה אתה אומר, אבל אני מסתכלת על מבחן התוצאה, יואל, זה לא יעבוד לנו לבד.

הילה שי וזאן: אתה יודע כמוני שיבוא צו חדש וגם הם, המסעדנים, היום בבוקר אמרו לנו: אל תעשו את זה, אם צריך להיות סגורים, תשאירו אותנו סגורים עד ש –

ג'אבר עסאקלה: אנחנו שומעים קולות אחרים.

הילה שי וזאן: לא, אמרתי גם וגם.

יפעת שאשא ביטון: חברי הכנסת, תאפשרו לה לסיים את הדברים, אני אתייחס אליהם.

הילה שי וזאן: אגב, אני יכולה לתת לך את השמות, תדבר איתם גם אתה, מהבכירים ביותר, וחלקם גם עלו פה בזומים לאורך הישיבות.

הילה שי וזאן: הם בעצמם אמרו לי: אם צריך להישאר סגורים תשאירו אותנו סגורים עד שתקבלו אתם, כממשלה, ככנסת, הם לא מבדילים, מבחינתם זה אותו דבר, עד שאתם תקבלו החלטה קבועה וקונסיסטנטית שנשארת.

הילה שי וזאן: אני מפצירה בוועדה לשקול לא לדחות את הצו הזה שעכשיו יפתח אותם שוב בעשר וייסגרו שוב בעוד כמה שעות, אלא לחשוב איך אנחנו מגיעים לשיתוף פעולה אחר שיאפשר את הוודאות מעל הכול.

הילה שי וזאן: או ודאות של פתיחה לזמן ממושך, או ודאות של סגירה ומלחמה על הסכם הפיצויים שלהם.

הילה שי וזאן: או זה או זה, אבל לא המצב הלא יציב הזה.

יפעת שאשא ביטון: חברת הכנסת הילה וזאן, קודם כל תודה רבה על הדברים החשובים ועל הנקודות שבאמת צריך לחדד.

יפעת שאשא ביטון: אז רק לטובת מי שלא מכיר את המתווה או את המציאות שקיימת עכשיו ברגע זה שאנחנו מדברים.

יפעת שאשא ביטון: המסעדות פתוחות למשלוחים ולטייק אווי, זה אומר שלא סגרנו אותם.

יפעת שאשא ביטון: זה השיח שאני ניהלתי עם הרבה מאוד מסעדנים גם אתמול.

יפעת שאשא ביטון: זה כאילו להגיד להם: תישארו פתוחים, אנחנו לא נפצה אתכם כי אתם יכולים לפתוח, אבל הם למעשה סגורים.

הילה שי וזאן: לא, זה לא אותו דבר.

יפעת שאשא ביטון: גם ב-50 אנשים בחוץ תאמיני לי, את יכולה לראות ולשמוע, את יושבת מולי אז את גם יכולה לראות, כל הלילה הייתי ערה בניסיון לראות איך אנחנו פותרים את הדבר הזה.

יפעת שאשא ביטון: הדבר היחיד שאני רציתי להביא היום בבוקר, ואמרתי, הלכתי לישון מאוד מאוד אופטימית שאולי אני אקום בבוקר ואני אגלה שכן הולכים למתווה משותף.

יפעת שאשא ביטון: שמחתי אתמול שהצלחנו להגיע יחד עם הממשלה להחלטה לגבי הבריכות ולגבי חופי הים.

יפעת שאשא ביטון: לצערי הרב לא כך היה לגבי המסעדות.

יפעת שאשא ביטון: צריך לזכור שבניגוד לחדרי הכושר ולכל הדברים האחרים, שהם סגורים היום והיו סגורים אתמול והיו סגורים שלשום, המסעדות, אם אנחנו פותחים אותם עכשיו הם שומרים על רצף פעילות מאתמול, זה לא שסגרנו אותם ופתחנו אותם.

הילה שי וזאן: יפעת, תדברי איתם.

הילה שי וזאן: תתקשרי לחיים כהן ותראי שהוא אומר לך: תשאירו אותנו סגורים, אתם פוגעים בנו בפינג פונג הזה.

יואל רזבוזוב: לא יודע, הוא אמר דברים אחרים.

יפעת שאשא ביטון: חברת הכנסת הילה וזאן - - -

הילה שי וזאן: תדברי עם המסעדנים, תראי מה הם אומרים.

יפעת שאשא ביטון: חברת הכנסת הילה וזאן, במקרה שוחחתי איתו הבוקר.

הילה שי וזאן: אנחנו אומרים משהו, הממשלה אומרת משהו, זה גורם להם להפסדים.

יפעת שאשא ביטון: חברת הכנסת הילה וזאן, העלית פה שם, אני לא רציתי להעלות שמות, גם איתו דיברתי.

יפעת שאשא ביטון: לא רק אתמול בלילה, אלא גם היום בבוקר - - -

הילה שי וזאן: גם אני, לפני חמש דקות.

יפעת שאשא ביטון: הסיפור הגדול הוא שלא באמת משאירים אותם סגורים, זה מה שאנשים לא מבינים.

יפעת שאשא ביטון: אומרים להם שהם פתוחים לטייק אוויי ומשלוחים, זה כאילו לייבש אותם לאט.

יפעת שאשא ביטון: עכשיו תראי, חברת הכנסת הילה וזאן, אני מבינה את מה שאת אומרת ואני איתך לגמרי מבחינת הרציונל וזו הסיבה שגם עכשיו באו ואמרו אז בואו כבר נצביע על כל הצו ונפתח את חדרי הכושר וכו' וכו' - - -

הילה שי וזאן: לא, בואו נעשה את זה עם הממשלה, עם משרד הבריאות, אי אפשר לבד, לבד לא נצליח.

יפעת שאשא ביטון: חברת הכנסת הילה וזאן, אני לא הפרעתי לך.

יפעת שאשא ביטון: אני עונה לך עכשיו למה שאת אמרת ואני הקשבתי בקשב רב.

יפעת שאשא ביטון: הגיעו לכאן החברים ואמרו שאם זאת ההתנהלות בואו נוריד את כל הצו, נאפשר את הפתיחה של הכול ואני אמרתי לא, כי גם בעת הזו, עם כל המהמורות, עדיין יש עלינו את החובה להיות אחראים ומקצועיים כמו שאנחנו התחייבנו.

יפעת שאשא ביטון: אני לא אלך למהלך עכשיו שאני אפתח ענף שהוא סגור ממילא, הוא כבר סגור - - -

הילה שי וזאן: זה מה שאת עושה, כי יש צו חדש היום בערב, שיסגור אותם עוד פעם.

יפעת שאשא ביטון: ממש לא, ממש לא.

יואל רזבוזוב: הם פתוחים.

יפעת שאשא ביטון: חברת הכנסת הילה וזאן, זה ממש לא.

הילה שי וזאן: לא יהיה צו חדש?

יפעת שאשא ביטון: תהיי איתי רגע.

יפעת שאשא ביטון: חדרי הכושר וכל הענפים האחרים סגורים כבר מספר ימים ואני בדיוק מאותו שיקול שלך אמרתי שאני לא אעשה איזה שהוא מהלך שאחר כך בערב עוד פעם יסגרו אותם ואנחנו נשגע את המערכת.

יפעת שאשא ביטון: המסעדות זה סיפור אחר, אני כן רוצה להאמין שהממשלה תקבל את ההחלטה הנכונה ותייצר מתווה נכון עבורם.

יפעת שאשא ביטון: יש את המודל של ניו יורק, שכולם מדברים עכשיו כבר במשך יממה ומחבקים אותו, כי מבינים שאפשר גם אחרת.

יפעת שאשא ביטון: השלטון המקומי ששלח מכתב לכל ראשי הרשויות ואמר להם: תאפשרו למסעדות להיות בשטחים הפתוחים - - -

הילה שי וזאן: אז בואי נשכנע בזה את משרד הבריאות, לא נצא נגדם.

הילה שי וזאן: זה לא יעבוד בלצאת נגד משרד הבריאות והממשלה.

הילה שי וזאן: זה לא עובד.

יפעת שאשא ביטון: חברת הכנסת הילה וזאן, אמרו: תפתחו את זה לשטחים הציבוריים, אנחנו גם לא נחייב אתכם.

יפעת שאשא ביטון: יש פה התגייסות רבתי בסופו של דבר - - -

מכלוף מיקי זוהר: חשוב שתשמעו מה שיש לי לומר, אולי נפתור את הבעיה.

מכלוף מיקי זוהר: אנחנו פה לטובת העסקים, לא לטובת ניגוח הממשלה.

יוליה מלינובסקי: שמענו אותך אתמול.

יפעת שאשא ביטון: סליחה רגע.

יפעת שאשא ביטון: בסופו של דבר אנחנו לא שם, אנחנו צריכים לקבל הערכות ואני לא יכולה עכשיו פתאום לסגור אותם ולתת להם את ההתנהלות שהם כאילו פתוחים.

יפעת שאשא ביטון: מתווה של פיצוי אין פה, צריכה שתהיה - - -

ג'אבר עסאקלה: אנחנו פותחים את הדיון מחדש.

יפעת שאשא ביטון: לא, חשוב לי שהדברים ייאמרו כי נאמרים כאן דברים שאני יודעת מהיכן הם מגיעים, אבל חשוב שגם האמת תהיה אופציה ותהיה על השולחן.

מכלוף מיקי זוהר: אפשר רגע?

מכלוף מיקי זוהר: אולי נפתור את הבעיות?

יפעת שאשא ביטון: יושב ראש הקואליציה, בבקשה.

יוליה מלינובסקי: לא, אבל אני חיכיתי לזכות דיבור.

מכלוף מיקי זוהר: יוליה, אני באתי כדי לרכך, לא כדי לחמם.

יוליה מלינובסקי: אתה באת עם בשורות?

יוליה מלינובסקי: אם באת עם בשורות דבר.

מכלוף מיקי זוהר: אני מודה לך, גברתי יושבת הראש.

מכלוף מיקי זוהר: אנחנו באמת רוצים למצוא פתרון שימנע את הנזק הגדול שיש כרגע למסעדנים.

מכלוף מיקי זוהר: אין ספק שהמסעדנים חייבים להמשיך לעבוד, זו החלטת הממשלה, אני מדגיש.

מכלוף מיקי זוהר: החלטת הממשלה שהמסעדנים ממשיכים לעבוד.

מכלוף מיקי זוהר: כרגע יש ויכוח על מה הן שיטות העבודה של המסעדנים, האם הם יצטרכו לפתוח רק בחוץ, האם חלק יהיה גם בפנים באחוז מסוים, זה בעצם - - -

יוליה מלינובסקי: מיקי, אבל על זה הייתם צריכים לדבר קודם לפני שסוגרים.

יפעת שאשא ביטון: דיברנו על זה.

יפעת שאשא ביטון: תנו לו להשלים, אנחנו לא נגיע להצבעה ככה, חברים.

יוליה מלינובסקי: קודם דנים, אחר כך סוגרים, לא הפוך.

יוליה מלינובסקי: אתה מבין?

יפעת שאשא ביטון: אוקיי.

יפעת שאשא ביטון: חבר הכנסת מיקי זוהר, בבקשה.

מכלוף מיקי זוהר: כשאנחנו מקבלים נתונים הבוקר של 1,800 נדבקים ואנחנו פה מתנהלים כאילו הכול בסדר - - -

יפעת שאשא ביטון: אף אחד לא מתנהל כאילו הכול בסדר.

יפעת שאשא ביטון: אני לא מרשה שהדברים האלה ייאמרו.

מכלוף מיקי זוהר: את לא חייבת להרשות לי לומר, אבל אני יכול לומר אם אני חושב שאני צודק כי גם יש עובדות.

מכלוף מיקי זוהר: גברתי היושבת ראש - - -

מרב מיכאלי: אף אחד לא מתייחס כאן כאילו הכול בסדר, אנחנו מתעסקים בדברים האלה קצת יותר ברצינות מאשר ראש הממשלה מתעסק בהם.

מכלוף מיקי זוהר: חברים, בוא נדלג, אני אומר את הדברים בכנות רבה ואני לא מפנה את זה ליושבת ראש הוועדה כי אני באמת חושב שיושבת ראש הוועדה משתדלת לעשות עבודה מקצועית, אבל אני חושב שהאופוזיציה - - -

מרב מיכאלי: היא לא משתדלת, היא עושה עבודה מקצועית.

מכלוף מיקי זוהר: אני חושב שהאופוזיציה מושכת אותה באף.

יפעת שאשא ביטון: אוי נו באמת, תן לי קצת קרדיט, חבר הכנסת מיקי זוהר.

יפעת שאשא ביטון: תן לי קצת קרדיט.

יואל רזבוזוב: מיקי, הוועדה הזאת היא היחידה שפועלת עניינית.

מכלוף מיקי זוהר: אני חושב שהאופוזיציה גוררת את יושבת ראש הוועדה למקומות שבסופו של דבר - - -

יוליה מלינובסקי: אה, האופוזיציה לא בסדר.

יפעת שאשא ביטון: רגע, רגע, חברת הכנסת מלינובסקי.

יואל רזבוזוב: המסעדנים לא בסדר.

יוליה מלינובסקי: הציבור לא טוב.

יוליה מלינובסקי: מה עוד מפריע לך?

יפעת שאשא ביטון: חברת הכנסת מלינובסקי, כל מה שהוא אומר זה שאני לא בסדר, הכול טוב.

יוליה מלינובסקי: אז עכשיו האופוזיציה גוררת אותנו, באמת.

יוליה מלינובסקי: הפקידות מפריעה לראש הממשלה.

יוליה מלינובסקי: אתה יודע לרקדן רע אז הרצפה עקומה.

מכלוף מיקי זוהר: הציבור נהדר והממשלה משתדלת לעשות עבודה טובה ואתם באופוזיציה לא מגלים אחריות, ואני אומר את זה בצורה ברורה.

מכלוף מיקי זוהר: אתם מוכנים לסכן את בריאות הציבור כדי לערער את יציבות השלטון.

יוליה מלינובסקי: שטויות.

מכלוף מיקי זוהר: זה מה שאתם עושים.

יואל רזבוזוב: הוועדה הזאת פועלת עניינית.

יואל רזבוזוב: אנחנו שמונה שעות בדיונים.

יואל רזבוזוב: שמונה שעות.

מכלוף מיקי זוהר: לא, לא, אתם לא, אתם שיושבים פה חמישה ביחד, ואני שוב אומר, יושבת ראש הוועדה עושה עבודה אובייקטיבית, אין לי טענות אליה, אתם עושים פה נזק אדיר לציבור הישראלי.

יואל רזבוזוב: אז אנחנו אשמים, תפיל עלינו את האשמה, מיקי.

יואל רזבוזוב: אתם לא יודעים להתנהל ואתם מאשימים אותנו?

יוליה מלינובסקי: אתה עושה רק טוב - - -

מכלוף מיקי זוהר: כי לא אכפת לכם באמת מבריאות הציבור.

מכלוף מיקי זוהר: זה מה שאני חושב.

יואל רזבוזוב: מיקי, אנחנו היחידים פה ששומרים על הבריאות - - -

מכלוף מיקי זוהר: לצערי הרב.

קריאה: לך אכפת.

מכלוף מיקי זוהר: ואני אומר לך, גברתי יושבת ראש הוועדה - - -

מרב מיכאלי: אחרי שהתרסק - - -

יפעת שאשא ביטון: תנו לו לסיים, בבקשה.

מכלוף מיקי זוהר: אני אומר לך, גברתי יושבת ראש הוועדה - - -

מרב מיכאלי: אז מצאנו קורבן חדש למתקפה.

מכלוף מיקי זוהר: אני אומרת לך, גברתי יושבת ראש הוועדה, כוונותייך טובות ואני יודע שאת רוצה לעזור למסעדנים, גם הממשלה רוצה לעזור למסעדנים, גם הממשלה רוצה לעזור לבעלי חדרי הכושר, הממשלה רוצה להיטיב עם העם, היא לא רוצה לפגוע בעם, וגם את רוצה להיטיב איתו, במקרה הזה הצעת הפשרה שהובאה על ידי הממשלה בה המסעדות יפתחו מחוץ למסעדה, לא בתוך המסעדה, עם 50 אנשים.

יואל רזבוזוב: מיקי, זה לא הגיוני.

יואל רזבוזוב: זה לא הגיוני.

יפעת שאשא ביטון: שנייה, שנייה, תנו לו לדבר.

מכלוף מיקי זוהר: גם 1,800 נדבקים זה לא הגיוני.

יואל רזבוזוב: נכון, ואנחנו צריכים למצוא את האיזון.

יואל רזבוזוב: זה מה שמצפים מאיתנו.

מכלוף מיקי זוהר: זה מלחיץ, זה מפחיד, זה מסוכן, זה הורג בני אדם.

יוליה מלינובסקי: ולמה בבתי מלון, שם יש חדרי אוכל - - -

יואל רזבוזוב: גם סגירת מסעדות - - -

יוליה מלינובסקי: בבתי מלון, מיקי.

יואל רזבוזוב: גם סגירת מסעדות, זה גם גורם למתים, על זה אתם לא מדברים.

יואל רזבוזוב: על התאבדויות אתם לא מדברים, על תרופות לדיכאון אתם לא מדברים.

מכלוף מיקי זוהר: אין בעיה, אתה באמת חושב שהפופוליזם עכשיו שאתה מנסה פה להציג - - -

יואל רזבוזוב: אתה מתעסק בפופוליזם, אתם מתעסקים בפופוליזם, אנחנו ועדה עניינית.

מכלוף מיקי זוהר: בשם הניסיון שלך ושל יאיר לפיד לקחת את השלטון על חשבון הבריאות של הציבור, אני לא אפול לתוך המלכודת הזו - - -

יואל רזבוזוב: אתם נכשלים ואתם מאשימים אחרים.

יואל רזבוזוב: זה מה שאתם עושים.

מכלוף מיקי זוהר: אם אחרים רוצים ליפול למלכודת הזאת זו בעיה שלהם.

יואל רזבוזוב: אל תיפלו, תנהלו את המדינה, תנהלו את המדינה כמו שמצופה.

יוליה מלינובסקי: אדוני יושב ראש הקואליציה, שאלה, למה בבתי מלון בחדר האוכל הסכמתם ל-35%?

יוליה מלינובסקי: מה ההבדל?

יפעת שאשא ביטון: חברת הכנסת מלינובסקי, אני לא רוצה להוציא אותך, תני לו לסיים את הדברים, בבקשה.

מכלוף מיקי זוהר: אני פונה אלייך, יושבת ראש הוועדה, בואי נצביע עם הממשלה, בואי נאפשר למסעדות להתחיל לעבוד כבר מעכשיו ולא לפגוע במסעדות, שימשיכו לעבוד.

מכלוף מיקי זוהר: בואו נשב ביחד ונבנה מתווה לחדרי הכושר, שלא יפגע בריאותית בציבור.

מכלוף מיקי זוהר: בואי נמשיך את הקו שהתחלנו בו בפתיחת הבריכות וחופי הים, מתוך רצון לאפשר לאנשים לחיות בתוך משבר הקורונה למרות שזה נורא נורא קשה מבחינה בריאותית, לפחות מבחינת הממשלה והמדינה להגן על בריאות הציבור.

מכלוף מיקי זוהר: בואי נקבל החלטות שבסופו של דבר הן החלטות מושכלות, שפעם אחת הן כן באות לקראת הציבור ולקראת בעלי עסקים, שזה חשוב מאוד, ואני מכבד את הרצון הזה, אבל פעם שנייה הן גם מאוד מאוד אחראיות כלפי בריאות הציבור.

יואל רזבוזוב: אנחנו לא סומכים עליכם, מיקי.

יואל רזבוזוב: לא סומכים עליכם.

יפעת שאשא ביטון: לא, חבר הכנסת רזבוזוב, בואו, תניחו לשיח הזה.

יוליה מלינובסקי: זה פשוט לא יאומן למה שאתה אומר עכשיו, למה לא עשיתם את זה קודם?

יוליה מלינובסקי: אתם הוצאתם צו, סגרתם הכול, אנחנו כבר שלושה ימים בדיונים בוועדה עכשיו אתה אומר בואו נתחיל לדבר.

יוליה מלינובסקי: קדימה, אבל הייתם צריכים לעשות את זה הרבה יותר קודם.

יפעת שאשא ביטון: חברים, אני לא רוצה להוציא פה אף אחד מהדיון הזה.

יוליה מלינובסקי: מיקי, קודם מדברים, מביאים מתווה, אחר כך סוגרים, לא הפוך.

יפעת שאשא ביטון: חברת הכנסת מלינובסקי, אני קוראת אותך לסדר פעם ראשונה.

יפעת שאשא ביטון: תנוחי רגע.

יפעת שאשא ביטון: תנוחי.

יוליה מלינובסקי: לא, אבל זה פשוט - - -

יפעת שאשא ביטון: אבל את חייבת.

יוליה מלינובסקי: זה לא יאומן.

יפעת שאשא ביטון: תאפשרי לו לדבר, בבקשה.

יוליה מלינובסקי: זה לא יאומן, לומדים את זה בכיתה א'.

יפעת שאשא ביטון: חברת הכנסת מלינובסקי, פעם שנייה.

יוליה מלינובסקי: חיבור, כאילו מה הלוגיקה בדברים.

יפעת שאשא ביטון: בבקשה, חבר הכנסת מיקי זוהר.

מכלוף מיקי זוהר: נכון יהיה להתעלם מרעשי הרקע, לקבל החלטות שהמנהיגות היא זו שדומיננטית בתוכן ולא הפופוליזם.

יואל רזבוזוב: רעשי רקע זה הציבור.

יואל רזבוזוב: לציבור אתה קורא רעשי רקע?

יפעת שאשא ביטון: חבר הכנסת מיקי זוהר, אני ביקשתי מהם לצאת מהשיח הזה כדי למנוע את הוויכוח, תשתדל גם אתה.

מכלוף מיקי זוהר: ולהסתכל לציבור בעיניים ולקבל החלטות של מנהיגים.

מכלוף מיקי זוהר: החלטה של מנהיגה, כיושבת ראש ועדה, תהיה לקבל את החלטת הממשלה ולאחר מכן להמשיך ולהתדיין עם הממשלה, למען בעלי עסקים ולמען אזרחי ישראל.

יוליה מלינובסקי: קודם עושים את זה, אחר כך - - -

מכלוף מיקי זוהר: אם זה מה שתעשי היום אין לי ספק שזאת תהיה ההחלטה הנכונה, ואם לא, אנחנו כרגע הלכה למעשה, אם אנחנו רוצים או לא רוצים, פוגעים בבעלי עסקים רבים שרוצים להתפרנס וזכאים להתפרנס גם תוך כדי משבר הקורונה.

יפעת שאשא ביטון: אני אשמח שתסביר לי איך – קודם אין החלטת ממשלה, כי הם לא הגיעו להסכמות אז הם לא העבירו אותה.

מכלוף מיקי זוהר: היא תצטרך להביא אותה מחר אם לא נגיע היום להחלטות.

יפעת שאשא ביטון: שנייה, שנייה.

יפעת שאשא ביטון: דבר שני, איך אנחנו פוגעים בעסקים רבים אם אני מאפשרת להם, פעם אחת, לפתוח כמו שהם היו פתוחים אתמול, כמו שהממשלה אישרה להם.

יפעת שאשא ביטון: אני לא אישרתי עד יום שלישי, אתם נתתם להם מיום שישי עד יום שלישי להישאר, ואני אומרת באותו מתווה הם יישארו פתוחים, עם התו הסגול, עם כל ההגבלות והכול.

יפעת שאשא ביטון: לא פוגעת בבריאות הציבור, חס וחלילה, ואני גם לא פוגעת בהם.

מכלוף מיקי זוהר: את לא יודעת את זה, יפעת, כי יכול מאוד להיות שאנחנו כן, יכול להיות שפתאום בעוד שבועיים-שלושה אנחנו נגלה שקבלת ההחלטה פה הביאה להידבקות רבה מאוד ואחר כך מישהו יצטרך לתת הסברים על ההחלטה.

יפעת שאשא ביטון: אבל אנחנו נמצאים, חבר הכנסת מיקי זוהר - - -

מכלוף מיקי זוהר: בסוף את יודעת שמי שנושא בנטל זה ראש הממשלה והממשלה כולה.

יפעת שאשא ביטון: אני אומר לך כמה דברים, קודם כל הבשורה הטובה זה שיש דבר אחד שאנחנו מסכימים עליו, גם הממשלה וגם אנחנו, חשובה לנו בריאות הציבור.

מכלוף מיקי זוהר: חד משמעית.

יפעת שאשא ביטון: חשובה לנו באמת.

מכלוף מיקי זוהר: אז בואו נקבל החלטות.

יפעת שאשא ביטון: רגע, וזה לנגד עינינו.

יפעת שאשא ביטון: יש לנו חילוקי דעות על הדרך.

יפעת שאשא ביטון: עכשיו, אנחנו נמצאים פה במשך תקופה ארוכה שהמשק פתוח ואנחנו רואים לצורך העניין את המספרים שעולים ויורדים, אגב, יש לי שאלות מאוד נוקבות, אנחנו נדבר עליהן בדיון הבא לגבי מספר המאומתים אל מול הבדיקות, אבל נשאיר את זה לדיון אחר, ובסופו של דבר אנחנו צריכים לקבל את ההחלטות המאוזנות.

יפעת שאשא ביטון: אני הייתי יותר משמחה, יותר משמחה, להגיע למתווה שהוא בשיתוף עם הממשלה שעושה שכל, כי מבחינת המסעדנים ומבחינת הענף, ואגב, משרד הבריאות יודע כי הוא היה איתי כל הלילה על הקו, עם המסעדנים, שמבחינתם 50 אנשים בחוץ, בלי שום אפשרות בפנים, שאגב, אני הייתי מוכנה בניגוד לדעת חברי הוועדה לוותר על הישיבה בפנים למשך השבוע הקרוב עד שנגיע להסדר, אבל לפחות להסדיר את כל הנושא של הישיבה בחוץ, ו-50 אנשים בחוץ דינם כדין סגירת המסעדות.

יפעת שאשא ביטון: אז אנחנו לא יכולים כאילו ללכת עם ולהרגיש בלי, זה לא עובד ככה.

מכלוף מיקי זוהר: טוב, אני הייתי רוצה להגיד משהו.

יפעת שאשא ביטון: ולכן, חבר הכנסת מיקי זוהר, אנחנו לא מקבלים כאן איזה שהיא החלטה דרמטית.

יפעת שאשא ביטון: שאף אחד בחוץ לא יחשוב שעכשיו הוועדה מקבלת החלטה דרמטית, הוועדה ממשיכה את עבודת המסעדות בדומה למה שהם עבדו אתמול ושלשום על פי החלטת הממשלה.

מכלוף מיקי זוהר: אני לא בטוח.

מכלוף מיקי זוהר: יכול להיות שאת תגייסי רוב היום להחלטה הזאת שאת רוצה להעביר, אבל היא תהיה בקולות האופוזיציה.

מכלוף מיקי זוהר: אני אפנה לחברי הקואליציה - - -

יפעת שאשא ביטון: אתה אמרת שאין קואליציה-אופוזיציה בקורונה ושההחלטות הן ענייניות.

מכלוף מיקי זוהר: לא, כי אני אגיד לך למה אני אומר את זה.

מכלוף מיקי זוהר: את צודקת, בענייני הקורונה לא צריכה להיות פה אופוזיציה וקואליציה, אבל לצערי הרב כשאני רואה את ההתנהלות של האופוזיציה אני לא רואה פה - - -

יואל רזבוזוב: לצערי הרב כשאנחנו רואים את ההתנהלות של הקואליציה אנחנו מתביישים והציבור לא מאמין לכם יותר.

יואל רזבוזוב: לא מאמינים לכם יותר.

מכלוף מיקי זוהר: אני לא רואה פה – אני אומר לך, יפעת, אני לא רואה פה שיקולים של האופוזיציה, אני מדגיש, אני לא רואה פה שיקולים ענייניים ומקצועיים, אני רואה פה שיקולים פופוליסטיים.

יואל רזבוזוב: לא, אתם מקצועיים וענייניים.

מכלוף מיקי זוהר: אני מצפה ממך, כיושבת ראש ועדה, כשרה לשעבר, לקבל את ההחלטות ברמה המקצועית ולא ברמה הפופוליסטית.

יפעת שאשא ביטון: אני מבטיחה לך שכך ייעשה.

מכלוף מיקי זוהר: וכדי לקבל את ההחלטה הזאת אני לא רוצה להיות במצב – כי אני עכשיו מתכוון לקרוא לחברי הקואליציה, אני מקווה שהם גם יקבלו את עמדתי ואת עמדת הממשלה, להתנגד להצעה שהיא בניגוד להחלטת הממשלה.

מכלוף מיקי זוהר: יכול להיות מאוד שתצליחי להעביר את זה פה בוועדה על חודו של קול, כנראה הקול שלך, יחד עם האופוזיציה, אם תעשי את ההחלטה הזאת את והאופוזיציה מן הסתם - - -

יואל רזבוזוב: רוב חברי הקואליציה לא פה, הם הלכו כי הם מתביישים, כי הם לא סומכים עליכם.

יפעת שאשא ביטון: רגע, חבר הכנסת יואל רזבוזוב, תניח רגע לשיח הזה.

יואל רזבוזוב: הם לא סומכים עליכם, הם הלכו.

יואל רזבוזוב: איפה חברי הקואליציה?

יואל רזבוזוב: הם הלכו מפה, למה הם הלכו מפה?

מכלוף מיקי זוהר: ככל שאני רואה את ה - - -

יואל רזבוזוב: כי הם לא סומכים עליכם, הם מבינים שאנחנו כאן עושים עבודה רצינית.

מכלוף מיקי זוהר: ככל שאני רואה - - -

יפעת שאשא ביטון: חבר הכנסת רזבוזוב, אני קוראת אותך לסדר פעם ראשונה.

מכלוף מיקי זוהר: ככל שאני רואה את התגובות שלך ושל יוליה כך אני מבין שאני צודק יותר.

יוליה מלינובסקי: אתה - - -

יואל רזבוזוב: תראה את התגובות של הציבור.

יואל רזבוזוב: תרד לעם.

יואל רזבוזוב: מיקי, תרד לעם.

יפעת שאשא ביטון: חבר הכנסת רזבוזוב, אני קוראת אותך לסדר פעם שנייה.

יואל רזבוזוב: מיקי, תרד לעם ותרגיש.

מכלוף מיקי זוהר: אני בינתיים זה - - -

יפעת שאשא ביטון: אני לא רוצה להוציא אף אחד מכם, תשלטו בעצמכם, קצת.

מכלוף מיקי זוהר: אני בינתיים זה שפועל מבוקר ועד ערב, בשונה מכם, לא באופן פופוליסטי, באופן מעשי לטובת העסקים והמעסיקים.

יואל רזבוזוב: אני מציע להצביע, להעלות את זה להצבעה.

יוליה מלינובסקי: טוב, הבנו.

יוליה מלינובסקי: שמענו - - -

יפעת שאשא ביטון: אוקיי, תודה רבה.

יפעת שאשא ביטון: אתה רוצה לגייס את הקואליציה?

יפעת שאשא ביטון: אני מוכנה לחכות.

מכלוף מיקי זוהר: לא, אני לא מגייס אף אחד.

יואל רזבוזוב: כי הם ברחו.

מכלוף מיקי זוהר: אני באתי לומר לחברי הקואליציה שהחלטת הממשלה היא החלטה מושכלת.

יוליה מלינובסקי: אבל אתה עכשיו אמרת ש - - -

יפעת שאשא ביטון: סליחה, חברים.

מיקי לוי: להזכיר לך, חבר הכנסת זוהר, שהכנסת מפקחת על פעולות הממשלה.

מכלוף מיקי זוהר: החלטת הממשלה היא החלטה מושכלת - - -

ג'אבר עסאקלה: בואו נסיים ונצביע.

מכלוף מיקי זוהר: היא החלטה מושכלת, שנעשתה בהשקעה רבה, עם מחשבה רבה, תוך כדי שימת דגש על הצרכים של בעלי העסקים ובריאות הציבור.

מכלוף מיקי זוהר: אם את תעבירי את ההחלטה הזאת עכשיו בקולות האופוזיציה - - -

יוליה מלינובסקי: מה זה משנה?

יוליה מלינובסקי: אנחנו חברי הכנסת.

יפעת שאשא ביטון: חברת הכנסת יוליה מלינובסקי, אני אקרא אותך לסדר פעם שלישית ואת תצאי החוצה.

מכלוף מיקי זוהר: אני יכול לדבר בשקט?

מרב מיכאלי: תני לו לסיים, יוליה, הוא בדיוק בא לאיים.

יוליה מלינובסקי: אנחנו שומעים אותך עשר דקות.

יפעת שאשא ביטון: חברת הכנסת יוליה מלינובסקי.

יפעת שאשא ביטון: אני מבקשת להוציא אותה החוצה.

יפעת שאשא ביטון: חבל, לא תוכלי להצביע.

מכלוף מיקי זוהר: מרב, אני מצטער לאכזב אותך, אבל אני לא מאיים על אף אחד.

מרב מיכאלי: אני שמחה לשמוע.

מכלוף מיקי זוהר: דרך אגב, הלכה למעשה, גם אם תבדקו - - -

יוליה מלינובסקי: את רוצה שאני אצא?

יפעת שאשא ביטון: כן, אם לא תהיה ברירה, אבל אני אשמח שתישארי ורגע תנוחי, אל תתפרצי.

יפעת שאשא ביטון: לא צריך להתפרץ לכל מילה שנאמרת כאן.

יוליה מלינובסקי: אני לא – אני ביקשתי רשות דיבור.

יפעת שאשא ביטון: אנחנו רוצים להגיע להצבעה.

יפעת שאשא ביטון: אז תקבלי רשות דיבור, תני לו לסיים.

יפעת שאשא ביטון: הוא יכול היה לסיים מזמן אם לא היו נכנסים בדברים שלו.

מכלוף מיקי זוהר: אז אני אומר שדבר ראשון, אני לא מאיים על אף אחד, בדרך כלל כשאני מקבל החלטות אז כולם יודעים מה הן ואני לא מאיים על אף אחד.

מכלוף מיקי זוהר: הלכה למעשה כולם אמרו שאנחנו נדיח את יפעת שאשא ביטון מתפקידה, כמו שאני רואה, היא יושבת על הכיסא והיא יושבת ראש הוועדה ואף אחד לא הדיח אותה מתפקידה.

יפעת שאשא ביטון: זה פחות רלוונטי לדיון הקשה שיש לנו עכשיו.

מכלוף מיקי זוהר: לא, כי זה מה שאנשים אמרו.

מכלוף מיקי זוהר: למה לא הדחנו אותה מתפקידה?

מכלוף מיקי זוהר: משום שאנחנו לא פועלים באופן שאנשים חושבים או היו רוצים אולי שנפעל.

מיקי לוי: אנחנו שמענו את זה מפיך.

מכלוף מיקי זוהר: היא יושבת ראש הוועדה, היא מקבלת את ההחלטות - -

מיקי לוי: באומץ.

מכלוף מיקי זוהר: - - אבל היא גם יודעת שהיא נושאת באחריות כי בסוף אנחנו כממשלה הבאנו החלטה שלדעתנו הייתה הרבה יותר נכונה.

מכלוף מיקי זוהר: היא סברה אחרת, ימים יגידו מי צדק ומי לא צדק.

מכלוף מיקי זוהר: בעניין הזה אני אומר לך, יפעת, יכול להיות שתצליחי להעביר את ההחלטה בקולות האופוזיציה, אבל אני חוזר ואומר, במקרה הזה זו החלטה שהיא לא אחראית, היא לא נכונה כלפי אזרחי ישראל ואנחנו נפעל לתקן אותה בהקדם האפשרי לטובת אזרחי ישראל ברגע שחוק המסגרת יעבור מחר בכנסת.

יפעת שאשא ביטון: אוקיי, אני מקווה שתקבלו את ההחלטה הנכונה ללכת לפי תו סגול.

מכלוף מיקי זוהר: הסמכויות בסופו של יום, של הנושאים הנורא נורא קריטיים האלה יעברו לוועדות שאנחנו נקבע בוועדת הכנסת.

יפעת שאשא ביטון: אני מבקשת לא להתפרץ, לא להתפרץ, הכול בסדר.

מכלוף מיקי זוהר: שאנחנו נקבע בוועדת הכנסת וקבלת ההחלטות תהיה אך ורק באופן ענייני לטובת הבריאות של אזרחי ישראל ולא משום שיקול אחר.

מכלוף מיקי זוהר: לכן, יפעת, אני מקווה שאולי תשני את דעתך - - -

יואל רזבוזוב: באופן רודני.

מיקי לוי: הצבעה עכשיו.

מיקי לוי: נצביע.

יפעת שאשא ביטון: אוקיי.

יפעת שאשא ביטון: תודה רבה, חבר הכנסת מיקי זוהר.

מיקי לוי: אתה לא תאיים עלינו, אנחנו מפקחים על הממשלה, לא אתם עלינו.

יפעת שאשא ביטון: סליחה.

מכלוף מיקי זוהר: מי איים עליך?

מיקי לוי: אתה עכשיו איימת.

יואל רזבוזוב: בואו נצביע.

יפעת שאשא ביטון: תודה רבה לחבר – חבר הכנסת מיקי לוי.

יואל רזבוזוב: בואו נצביע.

יפעת שאשא ביטון: רגע, תנו לי רק כמה דברים להוריד מהשולחן.

מיקי לוי: נעביר לוועדות אחרות, אנחנו נקבע, אנחנו נעשה.

מכלוף מיקי זוהר: אנחנו דואגים לבריאות הציבור.

יפעת שאשא ביטון: חבר הכנסת מיקי לוי, אתה מפריע לי.

מיקי לוי: סליחה.

מכלוף מיקי זוהר: זה תפקידנו, לדאוג לבריאות הציבור.

מיקי לוי: תפקידנו לפקח על פעולות הממשלה העקומות.

מכלוף מיקי זוהר: תפקידכם רק לחרחר מלחמה, זה מה שאתם עושים, לחרחר מלחמה ולפגוע בבריאות הציבור - -

יפעת שאשא ביטון: חברי הכנסת מיקי את מיקי.

מכלוף מיקי זוהר: - - בשם הרצון שלכם לקחת חזרה את השלטון.

יואל רזבוזוב: מיקי, אל תטיף, חבל - - -

מיקי לוי: מפאת כבודה של היושבת ראש אני אשתוק.

מכלוף מיקי זוהר: ופשוט משתפים איתם פעולה, עם האופוזיציה במטרות שלהם, וזה עצוב לי.

מיקי לוי: איזה נהדר, סימן שכולנו - - -

יפעת שאשא ביטון: אז קודם כל שיירשם בבקשה לפרוטוקול שהוועדה מכירה ומרגישה אפילו את כובד האחריות שמוטלת על כתפיה.

יפעת שאשא ביטון: ההחלטות שמתקבלות כאן הן ענייניות לחלוטין כי אם היינו רוצים שזה יהיה פופוליזם, או איזה שהוא משהו שהוא לא ענייני וגורף - - -

מכלוף מיקי זוהר: תיכף נראה מי - - - לפי ההצבעה נדע אם זה ענייני.

יפעת שאשא ביטון: סליחה, חבר הכנסת מיקי זוהר, אני לא נתתי שיפריעו לך, אז בוא לפחות אתה אל תפריע לי.

מכלוף מיקי זוהר: טוב.

יפעת שאשא ביטון: היינו יכולים לבטל את כל הצו ולפתוח את הכול ולשחק את המשחקים האלה עם הממשלה.

יפעת שאשא ביטון: אני לא שם, אני באמת מאמינה שצריך להתקיים שיח אמיתי ואנחנו צריכים להגיע להסכמות, אבל בסופו של דבר הוועדה לא יכולה להצביע על משהו שאנחנו לא נדע להסביר אותו ציבורית.

יפעת שאשא ביטון: מה שאנחנו ביקשנו, ואני אומרת את זה שוב, ואני מקווה שהממשלה תנהג כך בצו הבא, וזה לא משנה באיזה מסגרת תעשו אותו, שהדברים יהיו על פי התו הסגול שמשרד הבריאות קבע, לא הוועדה קבעה, משרד הבריאות קבע, כדי שכל אחד שפותח עסק יידע בדיוק איך הוא צריך להתנהל ולא נתחיל לנסות להיזכר, רגע, במלונות זה 35% ופה זה 20 ובפנים זה 10, וכל החלוקות האלה.

יפעת שאשא ביטון: זה מה שביקשתי, שיהיה איזה שהוא היגיון מסדר במה שמובא בפני הציבור כדי שאנחנו נוכל לרתום אותו והוא יוכל לקיים את ההנחיות.

יפעת שאשא ביטון: אני אומרת את זה כאן בקול, שאנחנו הולכים להצביע, בכאב, לפחות מבחינתי, בכאב גדול, נגד הסעיף של המסעדות בצו הזה, לאפשר להן להישאר פתוחות על פי הקריטריונים שהיו נכונים גם אתמול וגם שלשום תוך שמירה על בריאות הציבור.

יפעת שאשא ביטון: אני באמת מקווה שאם אתם תביאו משהו חדש הוא יהיה הגיוני ומובן.

יפעת שאשא ביטון: לגבי העניין של סמכויות הוועדה אני רוצה לומר לכם משהו, חברים, לוועדה הזו, כפי שאתם יודעים, יש הרבה מאוד עבודה גם בלי הצווים האלה וגם בלי החקיקה.

יפעת שאשא ביטון: אנחנו נוגעים בדברים שהם בליבת החיים של האנשים בתקופה הזו של המשבר ואנחנו נמשיך לעשות את זה, אנחנו נמשיך לפעול מול המשרדים ואנחנו נוודא שיש כאן דין וחשבון לציבור מצד משרדי הממשלה לגבי כל אחת ואחת מהפעולות.

יפעת שאשא ביטון: ואנחנו נשמור על ענייניות ומקצועיות עכשיו וגם אחר כך.

יפעת שאשא ביטון: אני ברשות

יפעת שאשא ביטון: כם עוברת להצבעה.

נירה לאמעי רכלבסקי: לא, רגע, יש בעיה.

נירה לאמעי רכלבסקי: יפעת, תהיה כנראה בעיה ניסוחית לאשר את ה-35% מבחינת איך שהצו מנוסח.

יפעת שאשא ביטון: אם אני מורידה את זה, אז הם יוכלו - - -

יצחק פינדרוס: אני חושב - - -

יפעת שאשא ביטון: רגע, סליחה.

נירה לאמעי רכלבסקי: יש בעיה מבחינת איך שהצו מנוסח, ממשרד המשפטים עכשיו הפנו את תשומת ליבי, הצו מנוסח בצורה כזאת שאם אנחנו עכשיו מוחקים את ההוראה על המסעדות אז נשאר ה-30-20, אנחנו לא יכולים – לא תהיה - - - לבתי מלון ה-35%.

יפעת שאשא ביטון: לא, אז הם יוכלו לפתוח רגיל.

נירה לאמעי רכלבסקי: לילך, את רוצה להפנות לבעייתיות שמצאתם?

יפעת שאשא ביטון: רגע, יש פה איזה שהוא עניין משפטי.

נירה לאמעי רכלבסקי: ייתכן שיש בעיה מבחינת איך שהצו מנוסח כרגע.

נירה לאמעי רכלבסקי: אנחנו מוגבלים, אנחנו לא יכולים לעשות שינויים בצו.

נירה לאמעי רכלבסקי: בוא נגיד מאיפה הבעיה מתחילה.

יפעת שאשא ביטון: בואי תני ללילך.

יפעת שאשא ביטון: ביקשת ממנה להסביר, אז בואי ניתן לה.

לילך וגנר: הסמכות היא בעצם לאשר את הצו או לא לאשר חלק מהצו או את כולו.

לילך וגנר: כרגע אתם מדברים על לא לאשר חלק מהצו, הבעיה היא שבנוסח, אם אתם לא מאשרים חלק מהצו שנוגע למסעדות המשמעות היא שיהיה קשה ליישם את החלטת הוועדה להשיב את המצב לקדמותו לגבי כלל המסעדות ולהותיר את בתי המלון ב-35%.

יפעת שאשא ביטון: מה היה בתי המלון לפני - - -

לילך וגנר: לפני זה בתי המלון היו כמו המסעדות.

נירה לאמעי רכלבסקי: גם 30-20.

מיקי לוי: אין בעיה, 35% גם במסעדות.

מיקי לוי: אין בעיה.

מיקי לוי: אין בעיה בכלל.

יפעת שאשא ביטון: לא, אי אפשר.

נירה לאמעי רכלבסקי: לא, אנחנו לא יכולים - - -

מיקי לוי: זה בדיוק מה שהיא אומרת.

נירה לאמעי רכלבסקי: לא, לא, לא.

מרב מיכאלי: זה לא מה שהיא אומרת.

נירה לאמעי רכלבסקי: הצו יצר החרגה לבתי המלון, אנחנו לא יכולים לעשות שינויים, אנחנו יכולים לפסול סעיף או לקבל אותו.

יפעת שאשא ביטון: אני רוצה לדעת מה היה בפעם הקודמת לגבי בתי המלון.

מרב מיכאלי: מה המשמעות של פעילות בתי המלון אם אנחנו אכן מחריגים את הסעיף הזה, לילך?

לילך וגנר: הם יצטרכו לפעול עם 30 בפנים 20 בחוץ.

נירה לאמעי רכלבסקי: 20 בפנים, 30 בחוץ.

יפעת שאשא ביטון: 20 בכל חלל פנימי.

יצחק פינדרוס: אמרת טוב, וזו בדיוק הסיבה ש - - -

לילך וגנר: אני משקפת לכם מצב קיים.

מיקי לוי: אני רוצה ייעוץ משפטי, איך אני מאשר את זה?

נירה לאמעי רכלבסקי: תהיה בעיה מבחינת – שוב, זה נשמע פורמליסטיקה, אבל למרבה הצער זה המצב שהחוק יצר.

מיקי לוי: תנו לי פתרון.

נירה לאמעי רכלבסקי: למרבה הצער זה המצב שהחוק יצר, ברגע שאנחנו לא יכולים לעשות שינוי, אני לא יכולה להוסיף מילה, אות אפילו, לחוק, ואני חייבת להוסיף מילה שתחריג את בתי המלון כרגע מה – אני לא יכולה, זאת הבעיה.

יפעת שאשא ביטון: אנחנו נאפשר לפי חלקים, לא לפי סעיף, אנחנו נתייחס למסעדות ולא לבתי המלון.

יפעת שאשא ביטון: בלי המלון, אגב, פעלו לפני כן, לפי מה שאתם אומרים, גם במתכונת של 30 בכל חלל חיצוני ו-20 בכל חלל פנימי.

יפעת שאשא ביטון: אתם זוכרים שאנחנו יצרנו את ההבחנה הזו?

יואל רזבוזוב: כן.

יפעת שאשא ביטון: ולכן אנחנו כן נתעקש להצביע על כל אחד, ממש, אנחנו ניכנס ברחל בתך הקטנה מה אנחנו מתנגדים, מה אנחנו דוחים ומה אנחנו מאשרים, כדי שזה יהיה ברור גם מבחינה משפטית ולא נפגע במלונות.

לילך וגנר: בסדר, רק אולי נקריא - - -

יפעת שאשא ביטון: רגע, חבר הכנסת - - -

לילך וגנר: סמכות הוועדה היא לגמרי להחליט על חלקים מהצו?

נירה לאמעי רכלבסקי: לא, את אומרת שלא נוכל להוריד את זה מבחינת ההודעה.

נירה לאמעי רכלבסקי: אני מוכנה בהודעה לכתוב שזה - - -

לילך וגנר: אבל אני רק אומרת, מבחינה משפטית נקריא לכם את הנוסח שבסופו של דבר יהיה בתוספת אחרי שתורידו את כל מה שתורידו ואתם תראו שלא יהיה נוסח שיהיה בו היגיון כלשהו, משפטי.

יפעת שאשא ביטון: אני סומכת עליכם שתמצאו היגיון.

יואל רזבוזוב: אבל יש גם כוונת המחוקק בתוך זה.

יואל רזבוזוב: אנחנו יודעים בדיוק מה הכוונה שלנו, גם לתת את הדעת.

לילך וגנר: זה נכון, אבל שוב, ההסמכה של הוועדה היא לבטל חלקים ולא לשנות.

יפעת שאשא ביטון: טוב, בבקשה.

נירה לאמעי רכלבסקי: כרגע מה שאני יכולה לעשות זה - - -

יפעת שאשא ביטון: אני רוצה לשמוע את חבר הכנסת פינדרוס, נירה, ברשותך, סליחה, רק שכדי שנשתחרר משם ונוכל לטפל בנושא המשפטי.

יפעת שאשא ביטון: אני סומכת עליכם שאתם תמצאו את המתווה המקצועי.

יפעת שאשא ביטון: אנחנו נגיד את הדברים בצורה מאוד מפורשת לפרוטוקול כך שזה יעמוד בכל מבחן משפטי עתידי.

יפעת שאשא ביטון: בבקשה, חבר הכנסת פינדרוס.

יצחק פינדרוס: אני רוצה לומר לפרוטוקול, אני מבין את הלך הרוח בוועדה שהצו לא הולך להיות מאושר, אבל אני רוצה לומר - - -

יפעת שאשא ביטון: לא כל הצו, אנחנו מדברים רק על המסעדות.

יצחק פינדרוס: אני בדיוק רוצה לומר את דעתי בעניין הזה.

יצחק פינדרוס: אני לא חותם בליינד פה על כל מה שהממשלה מחליטה ואני אומר את זה, אני אומר את זה במליאה וכולם יודעים את זה, אני לא מסתיר את הביקורת כשיש לי, אבל אני חושב שגם את אמרת את זה, כולנו חרדים לבריאות הציבור, כרגע מבחינה בריאותית לכנס יותר מעשרה אנשים בתוך מקומות קטנים, יותר מעשרה אנשים, קרי 20 אנשים בתוך מקומות סגורים, הוא בעייתי.

יצחק פינדרוס: אני מסכים עם מה שאמרת מקודם, שיכול להיות שאם משרד הבריאות היה בא לפה עם צו ואומר 50 אנשים בחוץ ואפס בפנים זה היה עושה יותר שכל, אבל המציאות היא כרגע שהמגפה משתוללת ואנשים נדבקים כל יום יותר ויותר.

יצחק פינדרוס: לבוא היום, בגלל הטעות, שאני גם מסכים איתה, אין היגיון ש-20 אנשים יכולים להתפלל בחוץ ו-30 אנשים יכולים לאכול בחוץ, אבל אם אותם אנשים במקום לאכול מתפללים אז הם לא, אז הם צריכים לרדת לעשרה ולהסתדר.

יצחק פינדרוס: זה לא הגיוני - - -

יפעת שאשא ביטון: אני מזכירה לכם שבמסעדות הם לא יושבים ביחד כל ה-30, כל אחד יושב עם האנשים שלו.

יצחק פינדרוס: אני מסכים, גם ברחבת הכותל לא מתפללים 30 אנשים באותו רגע וגם כן - - -

יוליה מלינובסקי: אה, שם מותר רק 20 עכשיו?

יואל רזבוזוב: אני חושב שלא כדאי שניכנס לזה כי - - -

מיקי לוי: עזוב את הכותל במקומו.

יואל רזבוזוב: אל תיכנס למוסדות דת, בואו לא ניכנס לזה, חבל.

יפעת שאשא ביטון: תניחו לזה.

יצחק פינדרוס: אני רק אומר שאני חושב שזה יהיה קצת יותר אחראי מצדנו כרגע לפחות לא לאפשר במסעדות בפנים 20 איש, עם כל הכאב שבדבר.

מיקי לוי: אין בעיה, תצביע לפי מצפונך.

יצחק פינדרוס: זה מה שאני אעשה, מיקי - - - תמיד, וכשלא אני גם מודיע.

יפעת שאשא ביטון: חבר הכנסת פינדרוס, רק כדי שאנחנו נהיה מיושרי קו, כי לא היית כאן בתחילת הדיון, אני אמרתי שבניגוד לדעת הוועדה ובניגוד לבקשת הוועדה אתמול בבוקר אני הסכמתי באיזה שהיא שעת לילה מאוחרת, יכול להיות גם בגלל השעה, לוותר על הישיבה בפנים, אבל שיהיה היגיון בדרישה לגבי הישיבה בחוץ.

יפעת שאשא ביטון: לצערי הרב שם לא הצלחנו להגיע להסכמות וכאן זה נפל.

יפעת שאשא ביטון: זה לא נפל על הישיבה בפנים, חשוב לי לומר את זה, למרות שאנחנו בקיץ וחם ויש לי את כל הסיבות ההגיוניות למה צריך לאפשר.

יפעת שאשא ביטון: אני יכולה לומר לך שיש אפידמיולוגים שנמצאים גם בזום שדיברנו איתם, גם אתמול בוועדה וגם דיברתי איתם אחר הצהריים וגם אנשים נוספים, שאמרו להיפך, שום סיבה להגביל בחוץ, שאנשים ייצאו החוצה, שיהיו בחוץ.

יצחק פינדרוס: - - - לעשות - - - אף אחד לא אוהב לדבר על דת.

יפעת שאשא ביטון: רגע.

יפעת שאשא ביטון: הממשלה ביקשה להחריג את זה ל-50 אנשים.

יפעת שאשא ביטון: חשוב לי שהדברים האלה ייאמרו לפרוטוקול כדי שאף אחד לא יפספס שום ניואנס בסיפור הזה כי הוא מורכב גם בלי הניואנסים האלה.

יפעת שאשא ביטון: אני מבקשת לצאת להצבעה.

מכלוף מיקי זוהר: התייעצות סיעתית.

יואל רזבוזוב: אין פה סיעה?

ג'אבר עסאקלה: איזה סיעה?

יואל רזבוזוב: כולם נטשו, מיקי.

ג'אבר עסאקלה: איזה סיעה?

מרב מיכאלי: אין לך פה סיעה.

יפעת שאשא ביטון: התייעצות סיעתית.

יפעת שאשא ביטון: בבקשה, יש לכם חמש דקות.

מיקי לוי: ככה, הסיעה שלכם.

יצחק פינדרוס: התבלבלתם לגמרי, יש פה שניים לפחות מהליכוד, יפעת ומיקי.

יואל רזבוזוב: אין בעיה.

יואל רזבוזוב: אז ההתייעצות לא צלחה.

מיקי לוי: אבל לא, מיקי מתייעץ עם עצמו, על מה אתה מדבר?

יפעת שאשא ביטון: אנחנו חוזרים מההתייעצות הסיעתית.

יפעת שאשא ביטון: אמנם אני בן אדם אופטימי בלתי נלאה וגם בדקות האלה קיוויתי שנצליח להגיע למשהו.

מכלוף מיקי זוהר: אני אסביר.

יפעת שאשא ביטון: לצערי הרב נשארנו באותה נקודה.

יפעת שאשא ביטון: בבקשה, חבר הכנסת מיקי זוהר, תסביר.

מכלוף מיקי זוהר: טוב, אז בדקתי עם הממשלה, גם עם שר הבריאות, ניסיתי להבין האם יש אפשרות שאם אנחנו נפתח כמו שסיכמנו מחוץ למסעדה האם אפשר לעשות את זה ביותר מ-50 איש.

מכלוף מיקי זוהר: הטענה של הממשלה, שיכול להיות שהיא טענה מאוד מוצדקת, זה שמצד אחד אנחנו מגבילים הרבה מאוד אנשים בסך ההתקהלויות, כולל בתי כנסת ומקומות שונים, שאנחנו לא מאפשרים שם התקהלויות גדולות משום שאנחנו מבינים שהתקהלויות גדולות בסוף מביאות להדבקה, ופעם שנייה, אנחנו גם יודעים שיכול מאוד להיות שניקלע לסיטואציה שמקומות שרוצים להרוויח ולהתפרנס, ואנחנו יכולים להבין את זה, יפתחו באופן קצת מוגזם מדי ויגיעו מאות אנשים לאותו מקום כדי לסעוד.

מכלוף מיקי זוהר: הדבר הזה יכול להיות מאוד מאוד מסוכן מבחינת מקדם ההדבקה.

יפעת שאשא ביטון: בשביל זה יש אכיפה.

מכלוף מיקי זוהר: לכן בסופו של יום לא הצלחנו להגיע להבנות.

מכלוף מיקי זוהר: אני עדיין קורא לחברים כן לקבל את עמדת הממשלה, לאפשר למסעדות לפתוח עד 50 איש מחוץ למסעדה ולהמשיך בדרך בה התחלנו.

מכלוף מיקי זוהר: זה עוד לא מאוחר.

מכלוף מיקי זוהר: אני חושב שזו תהיה ההחלטה הנכונה לטובת הבריאות של אזרחי ישראל וגם שתיטיב, אפילו במעט, עם בעלי העסקים.

מכלוף מיקי זוהר: אני לא אומר שזה פותר להם את הבעיות.

מכלוף מיקי זוהר: אם זו ההחלטה הקואליציה תשמח להיות חלק מזה.

מכלוף מיקי זוהר: במידה שלא, הקואליציה בהתאם להחלטת הממשלה לא תשתתף בהצבעה והיא תאפשר ליושבת ראש הוועדה להעביר את ההצבעה עם הקולות של האופוזיציה בלבד.

מכלוף מיקי זוהר: אם זו החלטתך נכבד אותה.

יפעת שאשא ביטון: תודה רבה, חבר הכנסת מיקי זוהר.

יפעת שאשא ביטון: אני רק אומר במקביל את עמדת הוועדה כפי שהוסברה כאן גם קודם.

יפעת שאשא ביטון: ראשית, אני מבינה את העניין שלא רוצים לייצר איזה שהיא פריצה של המספרים, אבל כשאנחנו טענו את זה אתמול, על אותו משקל, אגב, גם במה שאושר במלונות ואמרו35%, אז אמרנו תשאירו גם כאן.

יפעת שאשא ביטון: דיברו על עשרה אנשים שיכולים להתקהל בפנים, אלה ההנחיות של הממשלה, הם אמרו כן, אבל לא במסעדות.

יפעת שאשא ביטון: זאת אומרת אנחנו מבינים שהיינו צריכים להגיע לאיזה שהוא פתרון ייחודי ואנחנו לא באנו אפילו וביקשנו מספרים, לא אמרנו 100, לא אמרנו 200, לא 300 וגם לא 20, אמרנו תייצרו איזה שהוא היגיון מסדר ונתתי לך את הדוגמה, חבר הכנסת מיקי זוהר, אם יש לנו, עוד פעם, שלוש מסעדות סמוכות אחת לשנייה, בכל אחת מהן אפשר עד 50 איש בהתאם לתו הסגול, אבל אם כל השלוש האלה היו מסעדה אחת עם בעלים אחד בכל השטח הזה אפשר - - -

מכלוף מיקי זוהר: אני חושב שזה עניין של פרשנות, לא?

יפעת שאשא ביטון: לא, זה מתמטיקה.

יפעת שאשא ביטון: זה עד 50 איש.

מכלוף מיקי זוהר: אבל עניין של פרשנות.

יפעת שאשא ביטון: רגע, זה עד 50 איש.

יפעת שאשא ביטון: אז אם באותה נשימה היה אפשר להכיל יותר באותו שטח אם הן היו נפרדות אין שום סיבה שאם זו מסעדה אחת זה לא יתאפשר.

מכלוף מיקי זוהר: בואו נגדיר את זה.

מכלוף מיקי זוהר: אין בעיה, אפשר להגדיר את זה ספציפית.

יפעת שאשא ביטון: בדיוק, זו ההגדרה של התו הסגול, שהם יישבו לפי ההגדרה של התו הסגול.

מכלוף מיקי זוהר: אז אני אומר, בואו נגדיר ישיבה - - -

יפעת שאשא ביטון: ואז להתייחס לשטח ולא לאיזה שהוא fix price.

מכלוף מיקי זוהר: לא, אם את עושה ישיבה לפי תו הסגול את צריכה לזכור שיכול להיות שיהיו מסעדות שלא יוכלו לאכלס 50 איש.

יפעת שאשא ביטון: גם עכשיו הם לא כולם יכולים, הם עד 50 איש בהתאם לתו הסגול.

מכלוף מיקי זוהר: בואו נקבע עד 50 איש כמובן בהתאם לתו הסגול למסעדה.

מכלוף מיקי זוהר: פר מסעדה.

מכלוף מיקי זוהר: גם אם הן יושבות אחת - - -

יפעת שאשא ביטון: חבר הכנסת מיקי זוהר, אפשר להגיד עליך הרבה דברים, אבל אי אפשר להגיד שאתה לא אינטליגנט, אין שאלה שאתה פספסת את מה שהסברתי עכשיו.

מכלוף מיקי זוהר: לא, את אמרת שיש אפשרות למצב שיש שלוש מסעדות אחת ליד השנייה, זה מה שהסברת?

יפעת שאשא ביטון: אני אומרת, יש שלוש מסעדות צמודות, מותר בכל אחת מהן עד 50 איש, נניח שמותר בכל אחת מהן רק 20 איש, רק לפי התו הסגול, ביחד מותר להם 60?

מכלוף מיקי זוהר: כן.

יפעת שאשא ביטון: אם זו הייתה מסעדה אחת עם בעלים אחד, עכשיו אני באה, למען הסר ספק אין לי את הכסף לקנות גם לא מסעדה אחת, אבל הייתי קונה את שלושתן והייתי הבעלים של מסעדה אחת, מסעדת יפעת שאשא ביטון, לא הייתי יכולה להכיל שם 60 אנשים אלא רק עד 50 אנשים.

יפעת שאשא ביטון: על אותו שטח, על אותו מתחם, ולכן אנחנו הצענו - - -

מכלוף מיקי זוהר: ולכן הצעתי שזו תהיה חלוקה פר מסעדה.

יפעת שאשא ביטון: לא, אבל בשביל זה אנחנו הצענו שזה יהיה לפי התו הסגול כדי שגם אם יש מסעדה אחת כזו גדולה אז יהיה אפשר להכיל בה 60 אנשים.

מכלוף מיקי זוהר: לא, אבל יש מסעדות היום שיכולות לנסות אולי לדחוס מאות אנשים - - -

יפעת שאשא ביטון: לא, לא, מה פתאום?

יפעת שאשא ביטון: יש תו סגול וצריך להקפיד עליו, הכללים הם מאוד ברורים.

מכלוף מיקי זוהר: טוב, אני הצעתי את ההצעה - - -

יפעת שאשא ביטון: טוב, אז אנחנו ניגשים להצעה.

יפעת שאשא ביטון: היועצת המשפטית תסביר על מה אנחנו מצביעים.

מכלוף מיקי זוהר: חברי הקואליציה, לא להשתתף בהצבעה הזו.

מיקי לוי: אתם יכולים להשתתף, לא להשתתף.

שלמה קרעי: גברתי יושבת הראש, אני רוצה לומר משהו.

יפעת שאשא ביטון: חבר הכנסת קרעי, באמת, אם לא ההארכה אנחנו כבר שעה ורבע - - -

מכלוף מיקי זוהר: לא להשתתף בהצבעה.

מכלוף מיקי זוהר: זה יעבור בקולות האופוזיציה, כדי שהאחריות כולה תהיה - - -

מיקי לוי: לא, ממילא אין לך רוב.

שלמה קרעי: רק במילה אחת, אני חושב שמה שאת לא לוקחת בחשבון בבחירה הזאת זה שמסעדות יהפכו לאולמות אירועים.

יפעת שאשא ביטון: חס וחלילה, ממש לא.

מיקי לוי: לא, לא, לא, קרעי, אל תאיים עלינו, זה לא נכון.

שלמה קרעי: ממש כן.

שלמה קרעי: אני אומר לך, זה בדיוק מה שיקרה.

מיקי לוי: זה לא נכון.

מיקי לוי: מסעדות לא יהפכו לאולמות אירועים.

שלמה קרעי: יש כאן סיכון חיי אדם, אנחנו לא יותר חכמים מכל הגורמים המקצועיים.

שלמה קרעי: בשבוע שעבר גיביתי אותך, גברתי יושבת הראש, אני חושב שעכשיו לקחת את זה רחוק מדי.

שלמה קרעי: זה שהאופוזיציה משתפת פעולה איתך וזה הכול טוב ונחמד - - -

מיקי לוי: אבל אין לכם אפילו עם כחול לבן, כחול לבן ברחו.

יפעת שאשא ביטון: חבר הכנסת קרעי - --

שלמה קרעי: יש כאן סיכון חיי אדם.

יפעת שאשא ביטון: רגע, חבר הכנסת מיקי לוי, בוא רגע נסביר לו את ההנחיות כי הוא לא היה בדיונים, הוא לא מכיר את כל המאטריה.

שלמה קרעי: לא, אני עקבתי מרחוק, זה בסדר, אני לא חבר ועדה, אבל אני עוקב מרחוק.

שלמה קרעי: לאפשר למסעדה גדולה להכניס 150 איש לפי התו הסגול זה אומר אירועים.

מיקי לוי: לא אמרנו את זה.

מיקי לוי: אתה רואה?

מיקי לוי: לא אמרנו את זה.

שלמה קרעי: אני להבדיל ממך הבנתי, מיקי.

שלמה קרעי: זה בדיוק - - -

מיקי לוי: לא אמרנו את זה.

יפעת שאשא ביטון: חבר הכנסת שלמה קרעי, עם מלוא ההערכה אליך, אני רוצה רגע לומר לך, אסור לקיים אירועים וזה לא משנה באיזה מתחם וזה לא משנה אם זה בחוץ באיזה שהוא שטח מעבר להגבלה שהוגדרה על ידי הממשלה.

יפעת שאשא ביטון: אז אי אפשר.

יפעת שאשא ביטון: יש גבול גם לדמגוגיה.

יפעת שאשא ביטון: ואנחנו דרשנו פה, דרשנו פה בוועדה שתהיה אכיפה ואכיפה מוגברת ולא אכיפה סלקטיבית ומי שאנחנו נלחמים עליו עכשיו והוא יפר את ההנחיות שייענש בכל החומרה האפשרית, שיסגרו אותו, שישיתו עליו קנסות, שישללו ממנו את המענק שהוא זכאי.

יפעת שאשא ביטון: מה שאתם רוצים.

יפעת שאשא ביטון: בסוף - - -

שלמה קרעי: בשום עסק את לא יכולה לאכוף דבר כזה.

יפעת שאשא ביטון: אנחנו יכולים.

שלמה קרעי: אנחנו 17 אחים ואחיות, אם המשפחות שלנו נבוא למסעדה עם 80 איש ונשב כולנו עם כל המשפחות.

יפעת שאשא ביטון: אתם לא יכולים לשבת שם 80 איש כי אתם אמורים לשבת בכל - - -

מיקי לוי: אתם לא יכולים.

יפעת שאשא ביטון: תקשיב, אבל אתה חייב להבין איך - - -

שלמה קרעי: אין בעיה, אבל אם אנחנו נפגשים, המפגש הזה קורה ביחד.

שלמה קרעי: נפגשים, מתחבקים, מתנשקים, זה מה שקורה - - -

יפעת שאשא ביטון: חבר הכנסת קרעי, אל תמציא משהו שהוא לא.

יפעת שאשא ביטון: אל תמציא מציאות שהיא לא.

יואל רזבוזוב: אתה באת לפה להגן על העמדה של - - -

מיקי לוי: חבר הכנסת קרעי, אתה רואה חשבון, אתה יודע לעשות כמה זה 35% ממספר האנשים שמורשים להיכנס.

שלמה קרעי: זה לא משנה, אני מדבר על העלות של קבוצה גדולה של אנשים שמכירים אחד את השני.

יפעת שאשא ביטון: יש מרחק בין שולחן לשולחן.

יפעת שאשא ביטון: אי אפשר, חבר הכנסת קרעי - - -

שלמה קרעי: לא בישיבה עצמה.

יוליה מלינובסקי: לא, אתה לא יכול.

יואל רזבוזוב: גברתי היושבת ראש, להצבעה בבקשה.

יפעת שאשא ביטון: אוקיי, אנחנו ניגשים להצבעה.

מכלוף מיקי זוהר: רגע, הקואליציה תצביע - - -

שלמה קרעי: אתם מסכנים כאן את בריאות הציבור.

מיקי לוי: זה 35%.

שלמה קרעי: לא, במסעדות לא.

מיקי לוי: יש - - -

יואל רזבוזוב: מיקי, בואו נצביע.

יואל רזבוזוב: מיקי, עזוב, בואו נצביע.

מכלוף מיקי זוהר: הקואליציה תצביע נגד.

מיקי לוי: אין בעיה, הקואליציה תצביע נגד - - -

יפעת שאשא ביטון: מה שתחליטו אני מבינה ומכבדת.

מכלוף מיקי זוהר: טוב.

יפעת שאשא ביטון: רק אני רוצה לומר לפרוטוקול, זו לא המציאות שאפשרית עם התו הסגול שהצענו כי יש הפרדה בין השולחנות.

יפעת שאשא ביטון: אי אפשר להתקהל, כל כמות האנשים שאמרת.

יפעת שאשא ביטון: חשוב שזה יהיה ברור, אגב גם לך, למקרה שתלכו למסעדה ותרצו לשבת ביחד, אי אפשר.

מרב מיכאלי: בדיוק, גם לא – זה אגב - - -

שלמה קרעי: לא ביחד, בשולחנות נפרדים - - -

יפעת שאשא ביטון: אוקיי, אנחנו ניגשים להצבעה.

מיקי לוי: לא, אבל את צריכה להקריא את ההחלטה.

מרב מיכאלי: אני צריכה להבהיר.

מיקי לוי: חבר'ה, שקט רגע, היועצת המשפטית - - -

שלמה קרעי: התקהלות במקום אחד בבית כנסת לא מאשרים, יש קהילתיות.

מרב מיכאלי: חבר הכנסת קרעי, זה גם חשוב שיהיה ברור לך במקרה שתיפגשו בבית של המשפחה תדעו לשמור על המבוגרות והמבוגרים ולא להתחבק ולהתנשק איתם.

יואל רזבוזוב: מרב, יוליה, בואו נשמע את היועצת המשפטית.

יואל רזבוזוב: חבל על הזמן.

נירה לאמעי רכלבסקי: הם מסמנים לי שלדעתם אי אפשר לעשות את זה.

לילך וגנר: מבחינתנו האופציה היא לא לאשר את החלקים האלה שקשורים לבתי אוכל וזה החזרת המצב הקודם לקדמותו, של 20 בפנים, 30 בחוץ.

לילך וגנר: לגבי כולם.

נירה לאמעי רכלבסקי: גם לגבי בתי מלון.

לילך וגנר: זו העמדה המשפטית שלי.

נירה לאמעי רכלבסקי: אומר לכם משרד המשפטים שזאת עמדתו - - -

יפעת שאשא ביטון: אוקיי, ברור לנו שזה לא טהור, אבל אנחנו נעשה את מה שאנשי המקצוע אומרים.

יפעת שאשא ביטון: אני רק אומר כאן גם לחברי הוועדה - - -

יוליה מלינובסקי: זו לא הייתה כוונתנו.

יפעת שאשא ביטון: חברים, אני רק אומר כאן לחברי הוועדה שיש אפשרות לממשלה במצב כזה להתכנס באופן מיידי ולהחזיר בעצם את ההחלטה שלהם לגבי בתי המלון.

יפעת שאשא ביטון: אני מקווה שלגבי המסעדות הם לא ישגעו את המערכת והם כן יישבו ויחשבו בטרם הם משנים את מה שאנחנו מקבלים כאן ויקבלו החלטה שהיא מושכלת עבור המסעדנים ועבור האזרחים, ומי יודע, אולי אפילו הם יסכימו שזה יהיה לפי התו הסגול ויבוא לציון גואל.

יפעת שאשא ביטון: כרגע אנחנו מצביעים כמו שזה.

נירה לאמעי רכלבסקי: דרך המלך כרגע לפסול את סעיף המסעדות היא להחזיר את המצב לקדמותו, 30-20, ואז יש ספיח שלצערי מטעמים פורמליסטיים של החוק הזה יגרור לתוך זה גם את המסעדות בבתי מלון שכרגע נהנות בצו מ-35%, הם ייגררו ל-30-20.

נירה לאמעי רכלבסקי: פורמליסטית זאת הבעיה.

יוליה מלינובסקי: הממשלה תתקן את זה.

יפעת שאשא ביטון: אני לא מקבלת את הנוקשות המשפטית הזו, אבל אנחנו נצביע על זה ונאפשר לממשלה לשנות את זה בצו שלה.

נירה לאמעי רכלבסקי: אנחנו ניסינו להציע דרך אחרת, פורמליסטית באותה מידע, אבל משרד המשפטים טוען - - -

מרב מיכאלי: רגע, אני רוצה להבין מלילך, בבקשה.

מרב מיכאלי: למה אי אפשר לקבל את הפתרון של נירה?

לילך וגנר: הרעיון של ההסמכה הוא לאשר או לא לאשר חלקים מהצו, לא לשנות אותו.

יפעת שאשא ביטון: אז אני מאשרת את החלק של המסעדות, לא של בתי המלון.

לילך וגנר: לא, אין בעיה לפצל את החלקים בין כל חלק לחלק, אבל כאן, בגלל שהמסעדות ובתי האוכל קשורים אחד בשני אין לנו את האפשרות לנתק ביניהם ולאשר רק חלק ולא לאשר את החלק השני.

לילך וגנר: זה המצב - - -

יואל רזבוזוב: הם 35%.

לילך וגנר: 35%, המשמעות של לאשר חלק ולא לאשר חלק באופן שיהיה 35% לכולם זה לשנות את הצו כי לא היה מצב כזה קודם ובעצם זה לא ביטול של חלקים מהצו שהציעה הממשלה, זה שינוי, ומה לעשות שמבחינת - - -

ג'אבר עסאקלה: אז אנחנו לא נאשר את הצו - - -

יפעת שאשא ביטון: לילך, יכולנו ללכת - - -

יואל רזבוזוב: רגע, נירה - - -

יפעת שאשא ביטון: רגע, שנייה, יכולנו ללכת, בגלל שאנחנו מאשרים חלקים של הצו ולהגדיר בדיוק, הרי יש בסוף את כוונת המחוקק, להגדיר בדיוק מה אנחנו מחריגים.

יפעת שאשא ביטון: לא מחריגים את בתי המלון, מחריגים את המסעדות ובזה לסגור את הסיפור.

מרב מיכאלי: ותביאו צו תואם.

מיקי לוי: חד משמעי, אני רוצה להחריג את המסעדות לפי ההצעה הזו.

יפעת שאשא ביטון: ואפשר לעשות את זה ואתם גם ידעתם.

יפעת שאשא ביטון: ואני אתן לכם גם עוד דוגמה, אתמול כשדיברנו על הסטודיו ועל פעילויות הספורט ועל המחול אמרנו אוקיי, אנחנו יכולים להפריד בין החלקים השונים.

יפעת שאשא ביטון: עכשיו, אני מבינה שיש עליכם לחצים מבחינת האפשרות הזו, אני יכולה ללכת איתכם, לעשות את החיים מאוד פשוטים, אנחנו פשוט נבטל את זה והממשלה יכולה תוך חצי שעה - - -

מיקי לוי: אתם תפגעו גם בבתי המלון בעמדה הזו.

יפעת שאשא ביטון: רגע.

יפעת שאשא ביטון: הממשלה יכולה תוך חצי שעה להתכנס ולהחזיר חזרה את הצו כי הוא נכנס לתוקף באופן מיידי לגבי בתי המלון.

יפעת שאשא ביטון: הנה אני אומרת כאן לפרוטוקול, וחבריי, אני מבקשת את התמיכה שלכם - - -

מיקי לוי: נצביע בעד.

יפעת שאשא ביטון: אנחנו נצביע בעד אפילו באותו רגע, אני אכנס את הוועדה עוד היום.

יפעת שאשא ביטון: אז יש פתרונות, אתם יכולים לחסוך את הלופ הזה וללכת לפתרון משפטי עכשיו שמחריג רק את המסעדות.

נירה לאמעי רכלבסקי: אני רוצה גם לומר שאתם סנדלתם את הוועדה בכך שהבאתם את הנוסח בצורה כזאת כי הוועדה רשאית מבחינה מהותית להצביע נושא נושא ובתי המלון הם נושא בפני עצמו.

מיקי לוי: זה מה שאני ביקשתי בהתחלה ואמרתם לי שאני לא יכול.

נירה לאמעי רכלבסקי: לא ייתכן שהפורמליסטיקה תכשיל את הוועדה בגלל שזה מנוסח בצורה כזו.

לילך וגנר: אני מסכימה עם ה - - -

נירה לאמעי רכלבסקי: מכאן ולהבא, זה לא ייתכן.

מיקי לוי: אני רוצה להזכיר לך שביקשתי להצביע נושא נושא ואמרתם לי לא.

מיקי לוי: אם אנחנו היינו מצביעים נושא נושא לא היינו נתקלים היום בבעיה.

נירה לאמעי רכלבסקי: לא, אנחנו יכולים נושא נושא, הייעוץ המשפטי של הכנסת קבע וגם הביא בפניכם נושא נושא, אבל אנחנו מסונדלים בגלל סוג השינויים, בגלל הצורה שבה ניסחו את הצו.

יואל רזבוזוב: המלונות, בסדר, אז שהממשלה תעשה את העבודה שלה עכשיו.

נירה לאמעי רכלבסקי: ולכן אנחנו מבקשים שהצווים - - -

מיקי לוי: תביאו לנו החרגה, תעשו לנו הפרדה.

מיקי לוי: תודה רבה.

לילך וגנר: אני מקבלת את הביקורת - - -

ג'אבר עסאקלה: אנחנו מבטיחים לאשר - - -

נירה לאמעי רכלבסקי: שהצווים לא ינוסחו יותר בצורה כזאת שתסנדל את הכנסת.

לילך וגנר: אני מקבלת את הביקורת ואנחנו נשפר את המצב בעתיד.

מיקי לוי: תודה רבה, אנחנו מודים - - -

יפעת שאשא ביטון: תודה רבה לכם.

נירה לאמעי רכלבסקי: לא, אתם צריכים עכשיו להביא צו לגבי בתי המלון.

יוליה מלינובסקי: רגע, שאנחנו נהיה ברורים.

יוליה מלינובסקי: גברתי היושבת ראש, שנהיה ברורים, בבקשה, אנחנו עכשיו הולכים לא לאשר סעיף שמתייחס למסעדות, בתי מלון וחדרי אוכל.

יוליה מלינובסקי: הכוונה שלנו לא הייתה כזאת, הכוונה שלנו הייתה להחריג את המסעדות, אבל בגלל הניסוח אנחנו נצטרך עכשיו - - -

נירה לאמעי רכלבסקי: לא, אתם יכולים להגיד שמבחינת

נירה לאמעי רכלבסקי: כם מהותית אתם לא רוצים לפסול את ה-35% בבתי מלון ולהצביע על זה.

יואל רזבוזוב: נכון.

מיקי לוי: את יכולה להצביע שאנחנו לא מוכנים - - -

יפעת שאשא ביטון: אוקיי, אז אנחנו נעשה שתי הצבעות.

יואל רזבוזוב: שתי הצבעות, בדיוק.

נירה לאמעי רכלבסקי: ויצטרכו למצוא פתרון משפטי כי זו זכותכם.

נירה לאמעי רכלבסקי: זאת זכותכם.

יואל רזבוזוב: יש כוונת המחוקק, לזה אנחנו מתכוונים.

יוליה מלינובסקי: עוד הערה, עוד שאלה.

יוליה מלינובסקי: יש חדרי אוכל במפעלים.

יפעת שאשא ביטון: דיברנו על זה.

נירה לאמעי רכלבסקי: לא, זה בסדר, זה הולך עם המסעדות.

נירה לאמעי רכלבסקי: זה הולך להפעלה של 30-20.

מיקי לוי: את יכולה להצביע על זה שאנחנו לא רוצים לפגוע ב-35% בבתי מלון?

יפעת שאשא ביטון: טוב.

יפעת שאשא ביטון: אני יכולה להצביע בעד ההחרגה של המסעדות ואחר כך בעד ההחרגה של בתי מלון ולהצביע על אחד - - -

נירה לאמעי רכלבסקי: כן, אחר כך היא תנסח את זה כמו ש - - -

יפעת שאשא ביטון: ואני לא רוצה שאחר כך משפטית זה ייפסל.

יפעת שאשא ביטון: אני צריכה להחריג את הכול ואז להגיד שאני - - -

נירה לאמעי רכלבסקי: אתם מצביעים מהותית לפי מה שמותר להצביע מהותית, הממשלה תצטרך למצוא פתרון מאחר שהממשלה מכירה בזה שהיא הביאה את הנוסח בצורה כזאת שלא אפשר לכם לממש את זכותכם.

מיקי לוי: מצוין.

נירה לאמעי רכלבסקי: אז לכן היא תצטרך למצוא פתרון לזה.

יואל רזבוזוב: בסדר גמור.

יואל רזבוזוב: אנחנו מוגנים משפטית.

יפעת שאשא ביטון: משפטית זה עובר?

יפעת שאשא ביטון: זה מה שחשוב לי, אני לא רוצה שזה ייפסל.

נירה לאמעי רכלבסקי: עוד פעם, אם הם לא יביאו צו עכשיו אז תהיה בעיה.

יפעת שאשא ביטון: מה שאנחנו מצביעים, אם אני מצביעה בהחרגה זה עובר?

מיקי לוי: כן.

מיקי לוי: יפעת, כן.

יפעת שאשא ביטון: או שעדיף פשוט - - -

מיקי לוי: את יכולה אפילו לבוא ולהגיד האם הוועדה מוכנה להחריג את בתי המלון ב-35% כדי לתת לממשלה את האופציה - - -

יפעת שאשא ביטון: לא, אנחנו מצביעים אחרת.

יפעת שאשא ביטון: אנחנו מחריגים את המסעדות ומשאירים את כל הדין לגבי בתי המלון כפי שהוא.

יפעת שאשא ביטון: מי בעד ומי נגד.

מיקי לוי: מאה אחוז, הניסוח מקובל עליי.

נירה לאמעי רכלבסקי: נכון, על זה אתם מצביעים.

מיקי לוי: מצוין.

יפעת שאשא ביטון: טוב, אז אני עוברת, ברשותכם, להצבעה, מי בעד החרגת המסעדות מהצו והשארת הצו לגבי בתי המלון כלשונו?

יפעת שאשא ביטון: תספרי, בבקשה.

שלמה קרעי: אתם פשוט מוליכים אותנו לסגר בהמשך.

מיקי לוי: מאה אחוז, הבנו.

שלמה קרעי: מיקי, בוא ניפגש בעוד חודש ונראה - - -

יואל רזבוזוב: רגע, בואו נצביע.

יפעת שאשא ביטון: מי נגד?

מכלוף מיקי זוהר: הקואליציה נגד.

יפעת שאשא ביטון: רגע, כמה יש לי מהליכוד?

יפעת שאשא ביטון: אוקיי.

מיקי לוי: טלי, את נגד?

מיקי לוי: תצביעי.

טלי פלוסקוב: כן, אני נגד.

מיקי לוי: תצביעי גבוה, שנראה אותך.

יוליה מלינובסקי: סליחה, כמה לליכוד יש פה נציגים בוועדה?

יפעת שאשא ביטון: לא, יש שניים, זה בסדר.

יפעת שאשא ביטון: חברים, יש שניים, יחד איתי זה שלושה.

טלי פלוסקוב: חברי מיקי, יש מקום לדעה שונה משלך, לא כולם צריכים - - -

מיקי לוי: אבל אני מקבל את זה.

טלי פלוסקוב: תודה רבה.

מיקי לוי: טלי, אני מכבד את דעתך.

יפעת שאשא ביטון: חברים, מי נגד?

יפעת שאשא ביטון: מיקי, אתה לא יכול, או שניהם או אתה, תחליטו מי מצביע.

מכלוף מיקי זוהר: שניים מתוך שלושה.

יפעת שאשא ביטון: אוקיי, יש את חבר הכנסת שלמה קרעי, חברת הכנסת טלי פלוסקוב וחבר הכנסת אליהו ברוכי ומאיפה ה - - -

מיקי לוי: זהו, כחול לבן ברחו.

מכלוף מיקי זוהר: לא, הם לא ברחו.

מיקי לוי: איפה הם?

מכלוף מיקי זוהר: הם מתואמים איתנו לחלוטין, כמה שזה עצוב לכם לשמוע.

יפעת שאשא ביטון: אז יש לנו שלושה בעצם, לא ארבעה.

יואל רזבוזוב: זה שחברי קואליציה לא נמצאים כאן סימן שהם מסכימים איתנו כי הם יודעים שאנחנו עושים את הדבר הנכון.

יפעת שאשא ביטון: חבר הכנסת חסיד, גם אתה נגד?

מיקי לוי: מיקי, הם מתביישים, בחייך.

מכלוף מיקי זוהר: הם ממש לא מתביישים.

מכלוף מיקי זוהר: הם מתואמים איתנו לחלוטין.

יפעת שאשא ביטון: אז יש לנו שלושה נגד.

יפעת שאשא ביטון: מי נמנע?

מכלוף מיקי זוהר: ושיהיה לפרוטוקול ברור שגם כחול לבן מתואמים איתנו בהחלטה - - -

מיקי לוי: אז איפה כחול לבן?

יפעת שאשא ביטון: אין נמנעים.

יפעת שאשא ביטון: אושר

יפעת שאשא ביטון: חברים, בכאב גדול אנחנו החרגנו את המסעדות ולא הגענו לפשרה עם הממשלה.

אחמד טיבי: רביזיה.

נירה לאמעי רכלבסקי: מי ביקש?

אחמד טיבי: מי שמבין בפרלמנטריזם יודע - - -

מיקי לוי: כן, כן, רציתי גם - - -

נירה לאמעי רכלבסקי: ביקשת רביזיה, אז עוד חצי שעה.

יפעת שאשא ביטון: עוד חצי שעה מתכנסים שוב.